Забур 23 CARS - Nnwom 23 AKCB\n1Awurade ne me hwɛfo, hwee renhia me.\n2Ɔma meda wura frɔmfrɔm adidibea;\nogya me kɔ nsu a ɛho dwo ho,\n3odwudwo me kra.\nƆde me fa akwantrenee so,\nne din nti.\nowu sum kabii mu mpo a,\nminsuro bɔne bi,\nefisɛ wo ne me na ɛwɔ hɔ;\nwʼabaa ne wo pema\nna ɛkyekye me werɛ.\n5Woto me pon wɔ\nWode ngo fɔw me tirim;\nme kuruwa yɛ ma bu so.\n6Yiye ne adɔe nko na ebedi mʼakyi\nme nkwanna nyinaa;\nna mɛtena Awurade fi\nAKCB : Nnwom 23


Nnwom 49 NA-TWI - Ahonya mu ahotoso yɛ nkwaseasɛm - Bible Gateway\nNnwom 48Nnwom 50\nNnwom 49 Nkwa Asem (NA-TWI)\n49 Obiara ntie saa asɛm yi! Muntie, nnipa a mowɔ mmaa nyinaa, 2 akɛse ne nketewa, adefo ne ahiafo nyinaa. 3 M’adwenem bɛdɔ. Mɛka anyansasɛm. 4 Mebu bɛ na makyerɛ ase bere a merebɔ me sanku. 5 Minsuro bɔne bi bere a atamfo 6 ne nnebɔneyɛfo a wɔde wɔn ho to ahonya so na wɔhoahoa wɔn ho wɔ wɔn ahonya mu no atwa me ho ahyia. 7 Onipa ntumi nnye ne ho mfi ɔhaw mu; ɔrentumi ntua ne nkwa ho ka mma Onyankopɔn. 8 Efisɛ, onipa nkwa so akatua bo yɛ den. Nea obetumi atua no 9 rentumi ntwe no mfi damoa mu mma ɔntena nkwa mu daa daa.


Debora ne Barak nkonimdi dwom (1-31)\nNsoromma ne Sisera koe (20)\nKison nsu yirii (21)\nWɔn a wɔdɔ Yehowa no te sɛ owia (31)\n5 Saa da no, Debora+ ne Abinoam ba Barak+ too dwom yi sɛ:+ 2 “Ti nwi a wogyaw guu so* wɔ Israel nti,Nnipa a wotuu wɔn ho mae+ nti,Munyi Yehowa ayɛ! 3 Ahemfo, muntie! Atitiriw, monyɛ aso! Mɛto dwom ama Yehowa. Mɛto ayeyi dwom* ama Yehowa,+ Israel Nyankopɔn no.+ 4 Yehowa, bere a wupue fii Seir,+Bere a wufii Edom asaase so bae no,Asaase wosowee, osu hwie fii soro,Na omununkum gyaa nsu mu. 5 Mmepɔw nanee* wɔ Yehowa anim,+Sinai mpo nanee wɔ Yehowa, Israel Nyankopɔn no+ anim.+ 6 Anat ba Samgar+ bere so,Yael bere so,+ obiara amfa akwantempɔn so bio;Mfikyikwan so na akwantufo fae. 7 Ná obiara nte akuraase bio wɔ Israel;Obiara tu fii akuraa kosii sɛ me, Debora,+ mesɔree,Kosii sɛ mesɔree sɛ ɔbaatan wɔ Israel.+ 8 Wokodii anyame foforo akyi;+Afei ɔko kɔɔ so wɔ nkurow apon ano.+ Wɔanhu ɔkyɛm, na wɔanhu peawWɔ Israel mmarima 40,000 no mu. 9 Me koma di Israel asahene akyi,+Asahene a wotuu wɔn ho mae ne nkurɔfo no kɔe no.+ Munyi Yehowa ayɛ! 10 Mo a motete mfurum a wɔn kɔla te sɛ kɔbere so,Mo a motete kapɛt fɛfɛɛfɛ so,Ne mo a monantew kwantempɔn so,Munnwen eyi ho: 11 Wɔtee wɔn a wɔsaw nsu nne wɔ abura ho;Ɛhɔ na na wɔreka Yehowa trenee nnwuma ho asɛm,Trenee nnwuma a ne nkurɔfo a wɔtete Israel nkuraase ayɛ no. Afei Yehowa nkurɔfo sian kɔɔ nkurow apon ano. 12 Keka wo ho, Debora,+ keka wo ho! Keka wo ho, keka wo ho, to dwom!+ Sɔre, Barak!+ Abinoam ba, wɔn a woakyere wɔn no, fa wɔn kɔ! 13 Wɔn a wɔkae no sian baa adehye no nkyɛn;Yehowa nkurɔfo sian bɛkaa me ho ko tiaa akatakyi. 14 Wofi Efraim mu, wɔn a wɔwɔ obon mu* no;Wodi w’akyi wɔ wo nkurɔfo mu, O Benyamin. Makir+ mu na asahene fi sianee,Na Sebulon mu na wɔn a wokura asraafo anoboaboafo poma* no fi sian bae. 15 Ná Isakar abirɛmpɔn ka Debora ho;Sɛnea Isakar kɔkaa ne ho no, saa ara na Barak+ nso kɔkaa ne ho. Wɔsomaa no ma ɔnantew kɔɔ asaasetraa no so.*+ Ruben mmusua mufo no hwehwɛɛ wɔn koma mu denneennen.* 16 Adɛn nti na wotenaa hɔ te sɛ aboa a wɔde nnesoa abien asoa noA ɔretie atɛntɛbɛn a nguanhwɛfo rebɔ?+ Ruben mmusua mufo no hwehwɛɛ wɔn koma mu denneennen.* 17 Gilead kɔɔ so tenaa Yordan agya;+Na Dan nso, adɛn nti na ɔkɔɔ so tenaa po sohyɛn mu?+ Aser yii n’ani tenaa mpoano,Na po so hyɛn gyinabea a ɛyɛ ne de no, ɛhɔ na ɔkɔɔ so tenae.+ 18 Sebulonfo de wɔn nkwa too wɔn nsam;*Naftali nso yɛɛ saa ara+ wɔ nkoko no so.+ 19 Ahemfo bae, na wɔbɛkoe;Kaanan ahemfo bɛkoe+Wɔ Taanak, Megido nsu ho.+ Wɔannya dwetɛ biara amfa.+ 20 Nsoromma fi soro bɛkoe;Wofi wɔn akwan so ne Sisera bɛkoe. 21 Kison nsu hohoroo wɔn kɔe,+Kison nsu, tete nsu no. Me kra,* wutiatiaa atumfo so. 22 Na n’apɔnkɔ tuu mmirika kiridi-kiridi-kiridi;Wɔn nan pempem fam kim-kim-kim.+ 23 Yehowa bɔfo kae sɛ, ‘Nnome nka Meros,’‘Yiw, nnome nka wɔn a wɔtete Meros,Efisɛ wɔammɛboa Yehowa,Wɔamfa ɔsabarima biara ammɛboa Yehowa.’ 24 Yael na wɔahyira no paa wɔ mmea mu,+Kenini Heber+ yere no;Mmea a wɔte ntamadan mu nyinaa, ɔno na wɔahyira no paa. 25 Obisaa* nsu, na ɔmaa no nufusu. Ɔde nufusu+ a emu apiw guu apontow kankyee fɛfɛɛfɛ mu bae. 26 Ɔteɛɛ* ne nsa faa dua a wɔde bɔ ntamadan mu tim fam,Na ɔde ne nsa nifa faa adwumayɛfo hamma.* Ɔde hwee Sisera tirim; ɔpɛtɛw ne ti,Na ɔde bɔɔ n’asontɔrem;+ ɔbɔɔ so wuraa mu. 27 Otwa hwee ne nan ntam; ɔhwee hɔ, na wansɔre bio;Otwa hwee ne nan ntam, na ɔhwee hɔ;Baabi a otwa hwee no, ɛhɔ ara na odii nkogu. 28 Ɔbea bi de n’ani hwɛɛ mfɛnsere mu,Sisera maame de n’ani hwɛɛ nkantankantan mu,‘Adɛn nti na ne teaseɛnam akyɛ saa? Adɛn nti na ebesi sesɛɛ mentee n’apɔnkɔ nan ase yi?’+ 29 Ne* mmea a wodi mu a wonim nyansa paa no bɛma no mmuae;Yiw, ɔno ara nso bɛkasakasa sɛ, 30 ‘Sesɛɛ wɔrekyɛ nneɛma a wonyae wɔ ɔko mu no,Ɔsabarima biara, ababaa* baako anaa mmabaa* baanu,Ntama a wɔahyɛ no aduru, ntama a wɔahyɛ no aduru na wɔde ama Sisera,Ataade a wɔanwene biribi agu mu, ntama a wɔahyɛ no aduru, ntaade abien a wɔanwene biribi agu muNa wɔde agu wɔn a wɔfom nneɛma no kɔn mu.’ 31 O Yehowa, ma w’atamfo nyinaa nsɛe,+Na w’adɔfo de, ma wɔnyɛ sɛ owia a ɛde anuonyam repue.” Na asomdwoe baa asaase no so* mfe 40.+\n^ Anaa “Esiane asahene a wogyaw wɔn ti nwi guu so.”\n^ Ebetumi nso akyerɛ, “wosowee.”\n^ Ebetumi nso akyerɛ, “wɔn a wokura akyerɛwfo nneɛma.”\n^ Anaa “Ruben mmusua no mufo adwene ansi wɔn pi.”\n^ Anaa “amma wɔn kra anhia wɔn.”\n^ Anaa “Sisera bisaa.”\n^ Anaa “Yael teɛɛ.”\n^ Anaa “Sisera maame.”\n^ Anaa “asaase no homee.”


So Ahiafo Ho Asɛm Hia Onyankopɔn? | Nea Bible no Ka\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nSo Ahiafo Ho Asɛm Hia Onyankopɔn?\n“Mommma sikanibere mmma mo asetena mu . . . Na [Onyankopɔn aka] sɛ: ‘Merennyaw wo na merempa wo nso da.’”—Hebrifo 13:5.\nSƐNEA ONYANKOPƆN HWƐ WƆN\nSɛ Yehowa Nyankopɔn somfo bi kɔ ahohia mu a, yebetumi ahu sɛnea Onyankopɔn hwɛ wɔn no wɔ akwan pii so. Emu biako ne mmoa a wɔn mfɛfo Kristofo fi ayamye mu de ma wɔn no. * Yakobo 1:27 ka sɛ: “Ɔsom a ɛho tew na efĩ biara nni ho yɛn Nyankopɔn ne Agya no ani so ne eyi: sɛ obi bɛhwɛ nnyanka ne akunafo wɔn ahohia mu.”\nAfeha a edi kan Kristofo no boaa wɔn ho wɔn ho. Sɛ nhwɛso no, bere a wɔhyɛɛ nkɔm sɛ ɔkɔm kɛse bi bɛba Yudea asase so no, Kristofo a na wɔwɔ Siria, wɔ Antiokia no, bɔɔ wɔn tirim sɛ “wɔde asetenade bɛkɔ akɔsom anuanom a wɔwɔ Yudea no.” (Asomafo Nnwuma 11:28-30) Eyi maa wɔn mfɛfo Kristofo a na wɔakɔ ahokyere mu no nyaa nea ehia wɔn. Wɔn pɛ mu a wofi de mmoa mae no dii Kristofo dɔ ho adanse.—1 Yohane 3:18.\nDɛn na ahiafo betumi ayɛ de aboa wɔn ho?\n“Me Yehowa, mene wo Nyankopɔn, nea ɔkyerɛ wo ade a eye ma wo.”—Yesaia 48:17, 18.\nONYANKOPƆN MMOA NA ƐMA YETUMI BOA YƐN HO\nSɛnea nnipa ɔpepem pii ahu no, mfaso pii wɔ nyansa a efi Bible mu no so, na biribiara ne no nsɛ. Mmebusɛm 2:6, 7 ka sɛ: “Yehowa na ɔma nyansa, na n’anom na nimdeɛ ne nhumu fi. Ɔbɛkora nyansa so ama treneefo.” Sɛ nkurɔfo hwehwɛ saa nyansa no na wɔde di dwuma a, wonya so mfaso.\nSɛ nhwɛso no, ɛma wɔtwe wɔn ho fi subammɔne te sɛ nnubɔnenom anaa asabow, a ɛsɛe sika no ho. (2 Korintofo 7:1) Ɛma wɔyɛ nokwaredifo, wɔde wɔn ahonim di dwuma yiye, na wodi wɔn asɛyɛde ho dwuma. Eyi boa ma wonya adwuma ntɛm, anaa sɛ wɔwɔ adwuma nso a, wɔn adwumawuranom ntoto wɔn ase koraa. Efesofo 4:28 ka sɛ: “Mma ɔkorɔmfo nnwia ade bio, na mmom ɔnyɛ adwumaden, . . . na ama wanya biribi a ɔde bɛma nea ahia no.”\nAdanse wɔ hɔ a ɛkyerɛ sɛ Bible no boa ahiafo?\n“Onyankopɔn nyansa nam ne nnwuma so di bem.”—Mateo 11:19, The New English Bible.\nADANSE A ƐDA ADI PEFEE\nNá aka kakraa bi ma Wilson, a ɔte Ghana no awie adwuma a wɔfaa no bere tiaa bi no. Da a etwa to no, bere a na Wilson rehoro n’adwumam panyin paa kar ho no, ohuu sika wɔ baabi a wɔde nneɛma gu wɔ kar no akyi no. Ɔpanyin foforo bi ka kyerɛɛ no sɛ ɔmfa sika no. Nanso Wilson a ɔyɛ Yehowa Ɔdansefo no ampene so. Mmom, ɔsan de sika no kɔmaa ne wura. Sɛ́ anka wobetua Wilson ka ma wakɔ fie no, wɔfaa no wɔ adwuma no mu, na akyiri yi ɔbɛyɛɛ adwumam panyin.\nWɔ Europa nso, woyii Géraldine adi fii n’adwumam efisɛ na n’adwumawura mpɛ Yehowa Adansefo asɛm. Nanso adwumawura no maame ka kyerɛɛ no sɛ wadi mfomso paa. Ɔkae sɛ: “Sɛ wopɛ odwumayɛni a ɔyɛ nsi a wubetumi de wo ho ato no so a, Yehowa Adansefo akyi no, worennya obiara.” Adwumawura no yɛɛ Adansefo no ho nhwehwɛmu, na ɔsan faa Géraldine adwuma no mu.\nBere a Sarah, a ɔyɛ baatankoro wɔ South Africa no kɔɔ ahokyere mu na n’asafo mufo maa ɔne n’abusua aduan ne sika a wɔde bɛfa kar no, ɛma ohuu sɛnea Kristofo da ɔdɔ adi kyerɛ wɔn nuanom no. Akyiri yi, ne mma no kae sɛ, “Yɛwɔ awofo pii wɔ asafo no mu.”\nYebetumi aka osuahu a ɛtete saa pii. Eyi ma yɛkae asɛm a ɛwɔ Mmebusɛm 1:33 yi. Ɛka sɛ: “Nea otie me [Yehowa] no de, ɔbɛtena hɔ komm.” Ɛyɛ nokware paa!\n^ nky. 5 Wɔ aman bi so no, aban no boa ahiafo. Faako a ahiafo nnya mmoa a ɛte saa no, wɔn abusuafo titiriw na asɛyɛde no da wɔn so.—1 Timoteo 5:3, 4, 16.


Samuel Nhoma a Edi Kan 1:1-28\nElkana ne ne yerenom ho nsɛm (1-8)\nNá Hanah nni ba; ɔbɔɔ mpae srɛɛ ɔbabarima (9-18)\nƆwoo Samuel na ɔde no maa Yehowa (19-28)\n1 Ná ɔbarima bi wɔ Ramataim-Sofim,*+ Efraim+ mmepɔw mu, na na ne din de Elkana.+ Ná ɔyɛ Efraimni, na na ne papa ne Yeroham a ɔyɛ Elihu ba, Tohu ba, Suf ba. 2 Ná ɔwɔ yerenom baanu, ɔbaako din de Hanah, na ɔbaako nso din de Penina. Ná Penina wɔ mma, na Hanah de, na onni ba. 3 Afe biara, na ɔbarima yi fi ne kurom kɔ Silo kɔsom* na ɔkɔbɔ afɔre ma asafo Yehowa.+ Saa bere no, na Eli mma baanu, Hofni ne Finehas,+ yɛ Yehowa asɔfo+ a wɔsom wɔ hɔ. 4 Da bi, Elkana bɔɔ afɔre, na ɔde ne yere Penina ne ne mma mmarima ne ne mma mmea nyinaa kyɛfa maa wɔn;+ 5 Hanah de, na ne kyɛfa no yɛ soronko, efisɛ Hanah na na ne kunu dɔ no paa, nanso na Yehowa mma ɔnwoo mma.* 6 Afei nso, daa na ne kora no bɔ no akutia de teetee no, efisɛ na Yehowa mma ɔnwoo mma. 7 Saa na na afe biara ɔyɛ; bere biara, sɛ Hanah kɔ Yehowa fi+ a, ne kora no bɔ no akutia ara ma ɛno nti osu, na onnidi. 8 Ɛnna ne kunu Elkana bisaa no sɛ: “Hanah, adɛn nti na woresu na wunnidi? Adɛn nti na woredi awerɛhow saa? Mensom bo mma wo nsen mma mmarima du anaa?” 9 Bere a wodidi nom wiei wɔ Silo no, Hanah sɔree. Saa bere no, na ɔsɔfo Eli te agua so wɔ Yehowa asɔrefi*+ no apongua ho. 10 Ná Hanah werɛ ahow* paa, na ɔbɔɔ Yehowa mpae,+ na osui pii. 11 Na ɔkaa ntam sɛ: “O asafo Yehowa, sɛ wohwɛ w’afenaa amanehunu na wokae me, na wo werɛ amfi w’afenaa, na woma w’afenaa ɔbabarima a,+ ɛnde mede no bɛma Yehowa ne nkwa nna nyinaa, na oyiwan renka ne ti.”+ 12 Ɔbɔɔ mpae wɔ Yehowa anim kyɛe, na bere a ogu so nyinaa, na Eli rehwɛ n’ano. 13 Hanah kasae wɔ ne koma mu. N’ano kɛkɛ na ɔbesebesee; kasa no ampue. Enti Eli faa no sɛ wabow nsã. 14 Eli ka kyerɛɛ no sɛ: “Wobɛbow nsã akosi da bɛn? Gyae nsã no nom.” 15 Na Hanah buae sɛ: “Ɛnte saa, me wura! Meyɛ ɔbea a mabotow;* memfaa bobesa anaa nsã biara nkaa m’ano, na mmom merehwie me koma mu asɛm* agu Yehowa so.+ 16 Mmu w’afenaa sɛ ɔbea huhuni, efisɛ mede ahometew ne awerɛhow na akasa abesi sesɛɛ.” 17 Ɛnna Eli buae sɛ: “Fa asomdwoe kɔ, na Israel Nyankopɔn mma wo w’abisade a wode too n’anim no.”+ 18 Na ɔno nso kae sɛ: “Ma w’afenaa nnya w’anim dom.” Ɛnna osiim kɔe, na okodidii, na n’anim anyɛ mmɔbɔmmɔbɔ bio. 19 Na abusua no sɔree anɔpatutuutu kɔkotow Yehowa anim, na ɛno akyi no, wɔsan baa wɔn fi wɔ Rama.+ Elkana ne ne yere Hanah dae, na Yehowa kaee no.+ 20 Edii afe no,* na Hanah anyinsɛn awo ɔbabarima, na ɔtoo+ no din Samuel,* efisɛ ɔkae sɛ, “Mesrɛɛ no fii Yehowa hɔ.” 21 Akyiri yi, Elkana ne ne fifo nyinaa kɔe sɛ ɔrekɔbɔ afɔre ama Yehowa na ɔde ne bɔhyɛ ade ama sɛnea ɔyɛ no afe afe+ no. 22 Na Hanah de, wankɔ bi,+ na mmom ɔka kyerɛɛ ne kunu sɛ: “Sɛ abofra no twa nufu ara pɛ a, mede no bɛkɔ, na wakopue Yehowa anim, na watena hɔ afebɔɔ.”+ 23 Ɛnna ne kunu Elkana ka kyerɛɛ no sɛ: “Yɛ nea wote nka sɛ eye,* na tena fie kosi sɛ wubetwa no nufu. Yehowa mma nea woaka no mmra mu.” Na ɔbea no tenaa fie hwɛɛ ne ba no kosii sɛ otwaa no nufu. 24 Enti bere a otwaa no nufu no, ntɛm ara na ɔde no kɔɔ Silo. Ɔrekɔ no, ɔfaa nantwinini a wadi mfe abiɛsa, esiam efa* baako, ne bobesa ahina kɛse ma,+ na ɔde abofra no baa Yehowa fi wɔ Silo.+ 25 Ɛnna wokum nantwinini no, na wɔde abofra no kɔmaa Eli. 26 Afei ɔbea no kae sɛ: “Me wura, mepa wo kyɛw! Sɛ́ wote ase* yi, me wura, mene ɔbea a obegyinaa wo nkyɛn wɔ ha bɔɔ Yehowa mpae no.+ 27 Abofra yi ho mpae na mebɔe no, na Yehowa nso ayɛ m’abisade a mede too n’anim no ama me.+ 28 Na me nso mede no refɛm Yehowa. Ne nna a ɔde bɛtena ase nyinaa, mede no afɛm Yehowa.” Na ɔkotow* Yehowa wɔ hɔ.\n^ Anaa “ɔbarima bi a ɔyɛ Sufni wɔ Rama.”\n^ Anaa “kɔkotow.”\n^ Nt., “ato ne yafunu mu.”\n^ Anaa “kra werɛ ahow”\n^ Anaa “ɔbea a me honhom abotow.”\n^ Anaa “merehwie me kra.”\n^ Ebetumi nso akyerɛ, “Bere a ɛfata mu no.”\n^ Ɛkyerɛ, “Onyankopɔn Din.”\n^ Nt., “eye wɔ w’ani so.”\n^ Anaa “Sɛ́ wo kra te ase.”\n^ Ɛbɛyɛ sɛ ɛfa Elkana ho.


Anokwale by GhanaThink, Benada. Ayɛwohomumu da 8, afe 2021 - Benada. Ayɛwoho da 20, afe 2021. 𓀠 36\nBa bi wɔ anyɛe-gyedi ahodow.\nBa bi hwɛ ahodow.\nHemfa?: Accra, Ghana\nMberebɛn?: Dwowda. Kɔtɔnimba da 31, afe 2021.\nWoana?: Ba nye anyɛe-gyedi ahodow.\nBa nye hwi ahodow.\nɛho mmuaeɛ: Ba no kɔ sukuu hɔ.\n#adwene-gyinae #yɛ #kyerɛ #ba #bi #wɔ #ahodow #nyɛe-gyedi #hwɛ #hemfa #mberebɛn #adɛn #biara #hia #nwomasua #woana #nye #hwi #ɛho mmuaeɛ #kɔ #sukuu


3 Mogya kurow, due.+ Nnaadaa ne dwowtwa ahyɛ no mã. Na afowde mpa hɔ da! 2 Apɔnkɔ mpire+ gyigye wɔ hɔ, na teaseɛnam nan de kirididi ba, apɔnkɔ tu mmirika denneennen, na nteaseɛnam huruhuruw.+ 3 Apɔnkɔsotefo foro ba, nkrante ano pa gya, peaw ano tew yerɛwyerɛw te sɛ anyinam,+ nnipa pii atotɔ, na afunu bebree sum hɔ; awufo dodow nni ano, na wohintiw hwehwe wɔn afunu so. 4 Ne nyinaa fi aguaman hoɔfɛfo no aguamammɔ dodow,+ asumansɛm mu hemmaa a ɔde n’aguamammɔ sum amanaman afiri na ɔde n’asumanne+ to mmusua brada no. 5 Asafo Yehowa aka sɛ: “Hwɛ, me ne wo wɔ asɛm,+ na mɛma w’atade so abegu w’anim na mama amanaman ahu w’adagyaw+ na ahenni ahu w’animguase. 6 Mɛtow atantanne agu wo so,+ na mɛma wo ho ayɛ abofono na mama nnipa ahwɛ wo aka asɛm.+ 7 Na obiara a obehu wo no beguan afi wo ho+ na waka sɛ, ‘Niniwe abɔ! Hena na obegyam no?’ Ɛhe na menya awerɛkyekyefo ama wo? 8 So wuye sen No-Amon+ a ɔte Nil asuasu ho+ no anaa? Ɔno na nsu atwa ne ho ahyia; n’ahode yɛ po, na po yɛ n’afasu. 9 Etiopia ne Egypt+ yɛ n’ahoɔden kɛse, na wonni ano. Put ne Libiafo nso boaa no.+ 10 Ɔno nso, wotuu n’ase kɔe; ɔkɔɔ nkoasom mu.+ Na wɔtetew ne mma mu wɔ mmɔnten ntwea so nyinaa;+ wɔbɔɔ n’anuonyamfo so ntonto,+ na wɔde nkɔnsɔnkɔnsɔn guu n’atitiriw nyinaa.+ 11 “Wo nso wobɛbow nsã+ na woayera.+ Na wobɛhwehwɛ guankɔbea afi wo tamfo hɔ.+ 12 W’abannennen nyinaa te sɛ borɔdɔma aba a adi kan abere, na sɛ wɔwosow a, ɛporow gu odifo anom.+ 13 “Hwɛ, wo dɔm nyinaa yɛ mmea.+ Na ɔkwan biara so wobebue w’asase ano apon ato hɔ ama w’atamfo. Na ogya bɛhyew w’apon akyi adaban.+ 14 Sesaw nsu sie nkahyem da no.+ Hyɛ w’abannennen mu den.+ Tiatia atɛkyɛ mu na wɔw dɔte, na so ade a wɔde twa birikisi mu. 15 Ɛhɔ mpo ogya bɛhyew wo. Na nkrante betwa wo afi hɔ.+ Ebedi wo nam te sɛ ntuntummɛ.+ Ma wo dodow nnɔɔso sɛ ntuntummɛ; ma wo dodow nnɔɔso sɛ mmoadabi. 16 Woakeka w’aguadifo abɔ so ma wɔdɔɔso sen ɔsoro nsoromma.+ “Ntuntummɛ de, wɔworɔw wɔn ho gu hɔ, na wotu kɔ. 17 W’awɛmfo te sɛ mmoadabi, na wo dɔm-ano-boafo te sɛ mmoadabi manyamanya. Wɔtetare ban ho awɔw da, na owia bɔ pɛ na wɔatutu kɔ, na obiara nnim baabi a wɔwɔ bio.+ 18 “O Asiria hene, wo nguanhwɛfo totɔ nko,+ na w’atumfoɔ tete wɔn atenae.+ Wo manfo ahwete wɔ mmepɔw so, na obiara nni hɔ a ɔbɛboaboa wɔn ano.+ 19 Ahotɔ biara nni hɔ mma wo wɔ w’amanehunu mu. Na wo kuru nni sabea.+ Wɔn a wɔte wo ho nsɛm nyinaa bɛbɔ wɔn nsam.+ Adɛn, hena na womfa w’amumɔyɛsɛm nkɔ no so daa?”+


1 Samuel 3 APSD-CEB - 1 Samuel 3 AKCB\n1Abarimaa Samuel dii Eli nan ase, som Awurade. Saa bere no na asɛm a wɔte fi Awurade nkyɛn ne anisoadehu yɛ ade a ɛho yɛ na.\n2Anadwo bi, na Eli a nʼani reyɛ afura koraa no kɔdae nkyɛe koraa. 3Na Onyankopɔn kanea no nnya nnumii. Saa bere no na Samuel da Ahyiae Ntamadan no mu baabi a ɛbɛn Onyankopɔn adaka no. 4Prɛko pɛ, Awurade frɛe se, “Samuel! Samuel!”\nSamuel buae se, “Mini.” 5Na ɔyɛɛ ntɛm kɔɔ Eli nkyɛn kɔka kyerɛɛ no se, “Mini; wofrɛɛ me.”\nEli nso buaa no se, “Memfrɛɛ wo ɛ; san kɔda.” Enti ɔsan kɔdae.\n6Awurade san frɛɛ bio se, “Samuel!”\nBio, Samuel san yɛɛ ntɛm kɔɔ Eli nkyɛn kɔka kyerɛɛ no se, “Mini; wofrɛɛ me?”\nEli buaa no se, “Me ba, memfrɛɛ wo ɛ; san kɔda.”\n7Na Samuel nnya nhuu Awurade, efisɛ na Awurade asɛm mmaa ne nkyɛn da.\n8Awurade frɛɛ Samuel ne mprɛnsa so. Na Samuel yɛɛ ntɛm kɔɔ Eli nkyɛn kɔkae se, “Mini; wofrɛɛ me.”\nƐhɔ na Eli huu sɛ ɛyɛ Awurade na ɔrefrɛ abarimaa no. 9Enti ɔka kyerɛɛ Samuel se, “Kɔ na kɔda bio, na sɛ wote sɛ obi refrɛ wo a, gye so se, ‘Awurade kasa na wʼakoa retie.’ ” Enti Samuel kɔdaa bio.\n10Na Awurade ba bɛfrɛɛ bio se, “Samuel! Samuel!”\nNa Samuel buae se, “Awurade kasa na wʼakoa retie.”\n11Na Awurade ka kyerɛɛ Samuel se, “Merebɛyɛ akomatu ade bi wɔ Israel. 12Merebɛyɛ nea maka atia Eli ne nʼabusuafo no nyinaa. 13Mabɔ no kɔkɔ mpɛn bebree sɛ, atemmu reba ɔne nʼabusuafo so, efisɛ ne mmabarima abɔ mmusu atia Onyankopɔn, nanso wankasa ankyerɛ wɔn. 14Na maka ntam se, Eli ne ne mmabarima bɔne no, sɛ wɔbɔ okum afɔre anaa aduan afɔre koraa a, wɔremfa nkyɛ wɔn da.”\n15Samuel daa hɔ ara kosii sɛ ade kyee. Obuebuee ntamadan hɔ mfɛnsere sɛnea ɔtaa yɛ no. Na osuro sɛ ɔbɛka asɛm a Awurade ka kyerɛɛ no no akyerɛ Eli. 16Nanso Eli frɛɛ no se, “Samuel, me ba.”\nSamuel buae se, “Mini!”\n17Eli bisaa no se, “Asɛm bɛn na Awurade ka kyerɛɛ wo? Ka biribiara kyerɛ me. Sɛ wode biribiara sie me a, Onyankopɔn ntwe wʼaso.” 18Enti Samuel kaa biribiara kyerɛɛ Eli a wamfa hwee anhintaw no. Eli ka sɔw so se, “Ɔne Awurade; ma ɔnyɛ nea eye wɔ nʼani so.”\n19Awurade kaa Samuel ho wɔ ne nyin mu, na biribiara a Samuel kae no, na ɛyɛ nyansasɛm a ɛboa. 20Nnipa a wɔwɔ Israelman mu nyinaa, efi Dan asase wɔ atifi kosi anafo no, na wonim sɛ wɔahyɛ Samuel Awurade diyifo. 21Awurade kɔɔ so daa ne ho adi wɔ Silo, na ɔnam nʼasɛm so daa ne ho adi kyerɛɛ Samuel wɔ ntamadan mu hɔ.\nNa Samuel asɛm baa Israelman mu nyinaa\nAKCB : 1 Samuel 3


1 Samuel 26 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 26:1-25\nDawid san nyaa Saul nso wankum no (1-25)\nDawid nyaa obu maa nea Yehowa asra no (11)\n26 Akyiri yi, Sif+ mmarima baa Saul nkyɛn wɔ Gibea+ bɛkae sɛ: “Dawid abehintaw wɔ Hakila bepɔw a ɛne Yesimon* di nhwɛanim no so.”+ 2 Ɛnna Saul ne Israel asraafo 3,000 a wɔapaw wɔn siim kɔɔ Sif sare so. Wɔkɔe sɛ wɔrekɔhwehwɛ Dawid wɔ Sif sare so.+ 3 Saul soɛɛ kwankyɛn wɔ Hakila bepɔw a ɛne Yesimon di nhwɛanim no so. Saa bere no, na Dawid te sare no so, na ɔtee sɛ Saul aba sare no so rebɛhwehwɛ no. 4 Enti Dawid somaa nkurɔfo sɛ wɔnyɛ kodɛɛ nkɔhwɛ sɛ Saul aba hɔ ampa anaa. 5 Akyiri yi, Dawid kɔɔ baabi a Saul akɔsoɛ no. Ná Saul ne Ner ba Abner+ a ɔyɛ ne sahene no ada, na Dawid kohuu baabi a wɔda; baabi a na Saul da no, na n’asraafo no atwa ne ho ahyia. 6 Ɛnna Dawid bisaa Hitini+ Ahimelek ne Seruia+ ba Abisai+ a ɔyɛ Yoab nua no sɛ: “Hena na ɔne me bɛkɔ Saul nkyɛn wɔ asoɛe hɔ?” Abisai kae sɛ: “Me ne wo bɛkɔ.” 7 Enti Dawid ne Abisai kɔɔ asraafo no mu anadwo, na wɔkɔtoo sɛ Saul ada wɔ asoɛe hɔ, na ne peaw si fam wɔ n’atifi. Ná Abner ne asraafo a wɔatwa ne ho ahyia no nyinaa adeda. 8 Ɛnna Abisai ka kyerɛɛ Dawid sɛ: “Onyankopɔn de wo tamfo ahyɛ wo nsa nnɛ.+ Enti mesrɛ wo, ma memfa peaw nwɔ no baako pɛ nsi fam, meremfa nwɔ no mprenu.” 9 Nanso Dawid ka kyerɛɛ Abisai sɛ: “Nyɛ no bɔne. Hena na obetumi de ne nsa aka nea Yehowa asra no+ afa ne ho adi?”+ 10 Dawid toaa so kae sɛ: “Sɛ́ Yehowa te ase yi, Yehowa ankasa bekum no;+ anyɛ saa nso a, ne bere bɛso+ ama wawu, anaa ɔbɛkɔ ɔko ama wɔakum no.+ 11 Ɛmpare me sɛ mɛhwɛ Yehowa anim ateɛ me nsa ayɛ nea Yehowa asra no bɔne!+ Enti mesrɛ wo, fa peaw a ɛwɔ n’atifi no ne nsu toa no ma yɛnkɔ.” 12 Ɛnna Dawid faa peaw ne nsu toa no fii Saul atifi, na wosii kwan so kɔe. Obiara anhu wɔn,+ na obiara nso ante wɔn nka, na obiara annyan efisɛ na wɔn nyinaa adeda; Yehowa na ɔma wɔdaa hatee. 13 Afei Dawid twaam kɔɔ ɔfã noho kogyinaa akyirikyiri wɔ bepɔw no so; ná ɔne wɔn ntam twe. 14 Ɛnna Dawid teɛɛm frɛɛ asraafo no ne Ner ba Abner+ sɛ: “Abner, enti merefrɛ yi wonte?” Abner buae sɛ: “Ɛyɛ wo hena na worefrɛ ɔhene yi?” 15 Dawid ka kyerɛɛ Abner sɛ: “Wonyɛ ɔbarima anaa? Hena na ɔte sɛ wo wɔ Israel? Ɛnde adɛn na woantumi anwɛn wo wura ɔhene? Asraafo no mu baako baa hɔ sɛ anka ɔrebekum wo wura ɔhene.+ 16 Moanyɛ ade koraa. Sɛ́ Yehowa te ase yi, mofata owu, efisɛ moantumi anwɛn mo wura a Yehowa asra no no.+ Afei monto mo ani nhwɛ! Ɔhene peaw ne ne nsu toa+ a na esi n’atifi no, ɛhe na ɛwɔ?” 17 Ɛnna Saul hui sɛ ɛyɛ Dawid nne, na obisae sɛ: “Me ba Dawid, wo nne na mete yi anaa?”+ Dawid buae sɛ: “Me wura ɔhene, me nne na wote yi.” 18 Ɔtoaa so kae sɛ: “Adɛn nti na me wura retaataa n’akoa yi?+ Dɛn na mayɛ, na me bɔne ne dɛn?+ 19 Enti afei, mesrɛ wo, me wura ɔhene, tie w’akoa asɛm a mereka yi: Sɛ Yehowa na ɔrepiapia wo tia me a, ma onnye* me nsam aduan afɔre. Na sɛ ɛyɛ nnipa nso na wɔrepiapia wo a,+ ɛnde wɔadome wɔn wɔ Yehowa anim, efisɛ nnɛ wɔapam me sɛ wɔremma minnya kyɛfa biara wɔ Yehowa agyapade mu,+ na wose, ‘Kɔ, kɔsom anyame foforo!’ 20 Na afei mma me mogya nnhwie nngu baabi a ɛnyɛ Yehowa anim, efisɛ sommɔre baako pɛ+ na Israel hene afi adi rehwehwɛ me sɛnea ɔrepam akokɔhwerew wɔ mmepɔw so.” 21 Ɛnna Saul kae sɛ: “Mayɛ bɔne.+ Me ba Dawid, san bra na merenyɛ wo bɔne bio, efisɛ woama me nkwa* asom bo ama wo+ nnɛ. Hwɛ! madi nkwaseasɛm, na madi mfomso kɛse.” 22 Dawid kae sɛ: “Ɔhene peaw no ni, ma mmerante no baako mmra mmegye. 23 Yehowa na obetua obiara ka sɛnea onii no trenee ne ne nokwaredi te,+ efisɛ ɛnnɛ Yehowa de wo hyɛɛ me nsa, nanso mamfa me nsa anka nea Yehowa asra no.+ 24 Hwɛ! Sɛnea ɛnnɛ wo nkwa* asom bo wɔ m’ani so no, saa ara na ma me nkwa* nsom bo wɔ Yehowa ani so, na onnye me mfi ahohia nyinaa mu.”+ 25 Saul ka kyerɛɛ Dawid sɛ: “Nhyira nka wo, me ba Dawid. Nea ɛte biara wobɛyɛ nnwuma akɛse, na ɔkwan biara so wubedi nkonim.”+ Ɛnna Dawid siim kɔɔ ne kwan, na Saul nso san kɔɔ baabi a ofi bae.+\n^ Ebetumi nso akyerɛ, “sare no.”\n^ Nt., “onhuam.”


Ahohiahia Kɛse No—Tie Kɔkɔbɔ, Pere Wo Nkwa!\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Toba) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Iban Icelandic Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lunda Luo Luvale Macedonian Macua Malagasy Malayalam Maltese Mam Mambwe-Lungu Marathi Mauritian Creole Maya Mixe (North Central) Mizo Myanmar Nahuatl (Central) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Runyankore Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Xhosa Yoruba Zande Zapotec (Isthmus) Zulu\nDECEMBER 26, 2004 no, asasewosow kɛse paa bi sii wɔ Simeulue supɔw so. Sɛ wugyina Sumatra a ɛwɔ Indonesia mpoano a, Simeulue da atifi fam. Saa da no, na nnipa a wogyinagyina mpoano no nyinaa rehwɛ nea ɛrekɔ so wɔ ɛpo no so. Na ɛpo no retwe kɔ n’akyi ntɛmntɛm. Amonom hɔ ara nnipa no nyinaa fii ase sɛ wɔreguan akɔ mmepɔw so, na wɔteɛteɛm wɔn kasa mu sɛ, “Smong! Smong!” Saa smong no kyerɛ tsunami anaa asasewosow a esi ɛpo mu. Wɔ simma 30 ntam no, asorɔkye a ano yɛ den paa bɔ faa po no ano sɛee afie ne nkuraa a ɛwowɔ hɔ no mu dodow no ara.\nSimeulue Supɔw no so na saa ɛpo mu asasewosow a ɛsɛee nneɛma bebree no dii kan fii ase. Nnipa 78,000 na wɔte supɔw no so, nanso emu 7 pɛ na wowui. Dɛn nti na nnipa kakraa bi pɛ na wowui? * Supɔw no sofo ka asɛm bi sɛ: ‘Sɛ asase wosow denneennen na ɛpo no twe kɔ n’akyi a, guan kɔ bepɔw so, efisɛ ɛpo nsu no bɛsan de ahoɔhare apuw aba.’ Nea asi pɛn nti Simeuluefo ahu sɛ, sɛ ɛpo no twe kɔ n’akyi a, na ɛkyerɛ sɛ ɛde ahoɔhare bɛsan apuw aba. Enti kɔkɔbɔ a wɔyɛɛ ho biribi no gyee wɔn nkwa.\nBible ka ɔsɛe bi a ɛreba ho asɛm sɛ “ahohiahia kɛse a, efi wiase mfitiase besi mprempren ebi nsii, na ebi nso nsi bio bɛba.” (Mateo 24:21) Nanso, wei nkyerɛ sɛ nnipa anaa atoyerɛnkyɛm bi na ɛbɛsɛe Asase no, efisɛ Onyankopɔn atirimpɔw ne sɛ asase ntena hɔ daa. (Ɔsɛnkafo 1:4) Mmom, Onyankopɔn na ɔde ahohiahia a ɛreba no rebɛsɛe “wɔn a wɔresɛe asase no.” Ɛno bɛma amanehunu ne abɔnefosɛm nyinaa to atwa. (Adiyisɛm 11:18; Mmebusɛm 2:22) Nhyira kɛse bɛn ara ni!\nAfei nso, ɔsɛe a ɛreba no renkunkum nnipa treneefo te sɛ nea ɛpo mu asasewosow, ogya a ɛpae fi mmepɔw mu, anaa asasewosow yɛ no. Bible ka sɛ, “Onyankopɔn ne dɔ,” na Onyankopɔn a ne din de Yehowa no ahyɛ bɔ sɛ “treneefo benya asase no adi, na wɔatena so daapem.” (1 Yohane 4:8; Dwom 37:29) Ɛnde, wobɛyɛ dɛn na woanya wo ti adidi mu wɔ ahohiahia a ɛreba no mu na wo nsa aka nhyira a wɔahyɛ ho bɔ no? Asɛm no ara ne sɛ: Tie kɔkɔbɔ!\nMMU W’ANI NGU NSAKRAE AHOROW NO SO\nYɛrentumi nkyerɛ bere pɔtee a abɔnefosɛm ne amanehunu nyinaa to betwa, efisɛ Yesu kae sɛ: “Ɛdefa saa da no ne dɔn no ho de obiara nnim, abɔfo a wɔwɔ ɔsoro ne Ɔba no mpo nnim, gye Agya no nko.” Nanso, Yesu hyɛɛ yɛn nkuran sɛ ‘yɛnkɔ so nwɛn.’ (Mateo 24:36; 25:13) Dɛn nti na ɛsɛ sɛ yɛwɛn? Bible no ma yehu nsɛm a ebesisi wɔ wiase ansa na Onyankopɔn ama awiei no aba. Sɛnea ɛpo no a ɛtwe kɔɔ n’akyi maa Simeuluefo hui sɛ tsunami rebesi no, saa ara nso na nsakrae a ɛrekɔ so wiase no kyerɛ sɛ wiase awiei no abɛn. Adaka no mu nsɛm no ma yehu nsakrae akɛse a Bible ka ho asɛm no bi.\nƐwom, sɛ yɛfa nsɛm a ɛwɔ adaka no mu mmaako mmaako a, ebi asisi pɛn. Nanso Yesu kae sɛ, sɛ yehu sɛ “eyinom nyinaa” abom resisi a, na ɛkyerɛ sɛ awiei no abɛn. (Mateo 24:33) Bisa wo ho sɛ, ‘Wɔ abakɔsɛm mu no, bere bɛn na nea wɔaka yi nyinaa (1) asisi wɔ wiase, (2) asisi bere koro mu, na (3) sɛe ara na nneɛma rekɔ so sɛe?’ Ɛda adi sɛ yɛte bere a Yesu kaa ho asɛm no mu.\nNEA ƐMA YEHU SƐ ONYANKOPƆN DƆ YƐN\nUnited States ɔmampanyin bi kae sɛ: “Sɛ wɔde kɔkɔbɔ ma ntɛm a, . . . etumi gye afoforo nkwa.” Bere a afe 2004 ɛpo mu asasewosow no sii akyi no, wɔyɛɛ biribi a ebetumi abɔ nkurɔfo kɔkɔ wɔ mmeae a esisii no. Ná wei bɛboa ma sɛ ebi si bio a, ankunkum nkurɔfo saa. Saa ara nso na Onyankopɔn ayɛ nhyehyɛe ma wɔde kɔkɔbɔ rema ansa na awiei no aba. Bible hyɛɛ nkɔm sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”—Mateo 24:14.\nAfe a etwaam nkutoo no, Yehowa Adansefo de nnɔnhwerew bɛboro ɔpepepem 1, ɔpepem 900 kaa asɛmpa no wɔ nsase 240 so wɔ kasa bɛboro 700 mu. Nea ɛrekɔ so nnɛ yi yɛ adanse kɛse a ɛkyerɛ sɛ awiei no abɛn. Esiane sɛ Yehowa Adansefo dɔ wɔn yɔnko nnipa nti, wɔbɔ mmɔden bɔ afoforo kɔkɔ wɔ Onyankopɔn atemmu da a ɛreba ntɛmntɛm no ho. (Mateo 22:39) Wubetumi anya kɔkɔbɔ yi so mfaso, na ɛkyerɛ sɛ Yehowa dɔ wo. Kae sɛ ‘Onyankopɔn mpɛ sɛ obiara bɛsɛe, na mmom ɔpɛ sɛ obiara nya adwensakra.’ (2 Petro 3:9) Wobɛma Onyankopɔn dɔ yi akanyan wo ma woatie kɔkɔbɔ a wɔde rema no?\nGUAN PERE WO NKWA!\nKae sɛ bere a Simeuluefo nkurow a egu mpoano no mufo hui sɛ ɛpo no retwe kɔ n’akyi no, woguan kɔɔ mmepɔw so de peree wɔn nkwa; wɔantwentwɛn wɔn nan ase. Gyinae a wosii no ntɛm ara no ma wonyaa wɔn ti didii mu. Sɛ yɛbɛka a, ɛsɛ sɛ wo nso wuguan kɔ mmepɔw so ntɛm ara na ama woanya nkwa wɔ ahohiahia a ɛreba no mu. Ɔkwan bɛn so? Onyankopɔn honhom kaa odiyifo Yesaia ma ɔkyerɛw nsa a wɔbɛto afrɛ nkurɔfo wɔ “nna a edi akyiri yi” mu ho asɛm. Saa bere no mu na yɛwɔ yi. Ɔkae sɛ: “Mommra mma yɛnkɔ Yehowa bepɔw so, . . . na ɔbɛkyerɛ yɛn n’akwan na yɛanantew n’atempɔn so.”—Yesaia 2:2, 3.\nSɛ wukogyina bepɔw so a, ɛma wuhu ade kɔ akyiri na ɛsan ma wunya ahobammɔ. Saa ara nso na nnɛ nnipa ɔpepem pii renya Bible adesua so mfaso wɔ wiase nyinaa. Wei ama wɔahu Onyankopɔn akwan na wɔasesa wɔn abrabɔ. (2 Timoteo 3:16, 17) Wei a wɔayɛ nti ama wɔafi ase ‘renantew Onyankopɔn atempɔn so,’ na wɔanya n’anim dom ne n’ahobammɔ.\nWubegye saa nsato no so na ama woanya Onyankopɔn ahobammɔ wɔ mmere a emu yɛ den yi mu? Kyerɛwnsɛm a ɛwɔ adaka no mu no kyerɛ sɛ yɛwɔ “nna a edi akyiri” no mu, yɛhyɛ wo nkuran sɛ tɔ wo bo ase susuw ho yiye. Yehowa Adansefo a wɔwɔ wo mpɔtam hɔ no ani begye sɛ wɔbɛboa wo ma woate kyerɛw nsɛm no ase yiye na woahu sɛnea wode bɛbɔ wo bra. Anaa sɛ wokɔ yɛn wɛbsaet, www.jw.org/tw a, wubenya wo nsɛmmisa ho mmuae. Hwɛ BIBLE NKYERƐKYERƐ > BIBLE NSƐMMISA HO MMUAE.\n^ nky. 3 Nnipa bɛboro 220,000 na ɛpo mu asasewosow a esii afe 2004 no kunkum wɔn. Sɛ yɛka ɛpo mu asasewosow a asɛe nneɛma paa a, wei yɛ emu baako.\nNSƐM AKƐSE A ESISI WƆ WIASE A ƐKYERƐ SƐ AWIEI NO ABƐN\nAKODI A ƐREKƆ SO WƆ WIASE NE BASABASAYƐ A ƐRENYA NKƆANIM\n“Mobɛte ɔko ne ɔko ho amanneɛbɔ; monhwɛ na moammɔ hu. Na etwa sɛ eyinom sisi, nanso na awiei no nnya nnui. Na ɔman bɛsɔre atia ɔman na ahenni atia ahenni . . . Eyinom nyinaa yɛ awoko yaw mfiase.”—Mateo 24:6-8.\nNYAREWA NE ƆKƆM A ƐKƆ SO WƆ WIASE NYINAA\n“Asasewosow akɛse bɛba, na ɔyaredɔm ne aduankɔm bɛba mmeaemmeae.”—Luka 21:11.\nAMUMƆYƐ A ADƆƆSO NE ƆSOM MU MPAAPAEMU\n“Atoro adiyifo bebree bɛsɔre abɛdaadaa nnipa bebree, na amumɔyɛ a ɛbɛdɔɔso nti nnipa dodow no ara dɔ ano bedwo.”—Mateo 24:11, 12.\nABRABƆ NE ASETENA A ASƐE SEN BERE BIARA A ATWAM\n“Nna a edi akyiri mu no, mmere a emu yɛ den bɛba. Efisɛ nnipa bɛyɛ ahopɛ, sikanibere, . . . wɔn a wonni nokware, wɔn a wonni tema, wɔn a wontumi ne wɔn nyɛ apam, dinsɛefo, wɔn a wontumi nni wɔn ho so, wɔn a wɔyɛ keka, wɔn a wɔmpɛ papa, wɔn a woyi afoforo ma, wɔn a wɔyɛ asobrakye, wɔn a wɔyɛ ahomaso.”—2 Timoteo 3:1-4.\nWƆKA ONYANKOPƆN AHENNI HO ASƐM WƆ WIASE NYINAA\n“Na wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”—Mateo 24:14.\nAKASATIAFO KA SƐ AWIEI NO NNYA MMAE\n“Nna a edi akyiri no mu no, afɛwdifo bedi . . . fɛw aka sɛ: ‘Ne mmae a wɔahyɛ ho bɔ no wɔ he? Hwɛ, efi da a yɛn agyanom dedae no, biribiara te sɛ nea ɛte fi abɔde mfiase.’”—2 Petro 3:3, 4.


Wiase Aman Pii Taa Dennis Christensen Akyi | JW.ORG Amanneɛbɔ\nKENKAN WƆ Afrikaans Albanian American Sign Language Armenian Azerbaijani Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Estonian Fijian Finnish French Georgian German Greek Hebrew Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Malay Myanmar Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Turkish Twi Ukrainian Uzbek Uzbek (Roman) Vietnamese Yoruba Zulu\nWiase Aman Pii Taa Dennis Christensen Akyi\nOnua Dennis Christensen gyidi nti wada afiase bɛboro nnafua 525 na wɔde no akɔ kɔɔto bɛyɛ mpɛn 50. Zheleznodorozhniy Mantam Kɔɔto a ɛwɔ Oryol, Russia, a wɔredi Dennis asɛm no ahyɛ sɛ wɔnsan mfa no mmra kɔɔto December mu. Ɛwom sɛ wada afiase akyɛ de, nanso Dennis da so ara wɔ anigye na ɔwɔ ahotoso sɛ nneɛma bɛkɔ yiye. Wei yɛ adanse a ɛkyerɛ sɛ Yehowa kura no mu, na mpae a anuanom a wɔwɔ wiase afanan nyinaa rebɔ no, Yehowa retie.\nDennis nuanom Yehowa Adansefo bebree a wɔwɔ Russia ne aman afoforo so ayeyɛ mfoni ne kaad akɔma no de akyerɛ sɛ wɔdɔ no na wɔtaa n’akyi. Bere a wɔsan de Dennis kɔɔ kɔɔto October 30 no, adaka a wɔde no gyinaa mu no, na anim yɛ ahwehwɛ enti wohwɛ mu a na wuhu no. Enti ɔde kaad ne mfoni a na mmofra de abrɛ no no bi fomfam ahwehwɛ no anim de kyerɛɛ wɔn a wɔbɛtaa n’akyi no.\nWei yɛ bere a na kɔɔto resan adi Dennis Christensen asɛm wɔ October 30, 2018 no. Bere a kɔɔto no kɔɔ ahomegye no, ɔde nkrataa a ebinom de abɛhyɛ no den no fomfam adaka a na ogyina mu no anim.\nYehowa Adansefo a wɔwɔ wiase nyinaa ne wiase aman ahorow nso ani di Dennis asɛm no akyi pa ara. Wɔ July 21, 2017 no, adwumakuw bi a ɛwɔ Moscow a wɔfrɛ no Memorial Human Rights Centre gye too mu sɛ Dennis da afiase efisɛ ɔsom a ɔdɔm no, aban no nnye ntom. Wɔ June 20, 2018 no, Russia Asoɛe a Ɛhwɛ Nnipa Ahofadi Ho Nsɛm So no srɛe Prosecutor General’s Office no sɛ, wɔnsan nhwehwɛ sobo a wɔde abɔ Yehowa Adansefo sɛ wɔyɛ nsɛmmɔnedifo no mu. September 26, 2018 no, United States Asoɛe a Ɛhwɛ Ɔsom Hokwan a Nnipa Wɔ So no gye toom sɛ Dennis “ahonim ne ne som nti na ɔda afiase.”\nRussia aban kaa no pen wɔ kɔɔto sɛ, aban no nsa a wɔde ato Yehowa Adansefo nneɛma so no nkyerɛ sɛ hokwan a wɔwɔ sɛ wɔbɛsom wɔn Nyankopɔn no wɔagye afi wɔn nsam. Nanso polisifo ne aban mpanyimfo binom abu wɔn ani agu saa asɛm yi so na wɔakyinkyim mmara no agyina so akyere Dennis ne afoforo pii abɔ wɔn sobo sɛ wɔde wɔn ho ahyɛ “dwumadi a sɛe nkurɔfo adwene” mu. Afe yi nko ara, Russia polisifo abɔ awura Yehowa Adansefo bebree afie mu akɔhwehwɛ hɔ. Saa bere yi, wɔde anuanom 25 agu afiase, 18 nso wɔahyɛ wɔn sɛ, ɛnsɛ sɛ wopue fi wɔn afie mu kɔ baabiara, na wɔagye hokwan bi nso afi anuanom bɛboro 40 nsam. Sɛnea Dennis asɛm no bewie no na ɛbɛkyerɛ nea ɛbɛto Yehowa Adansefo 90 a wɔwɔ Russia amantam bɛyɛ 30 mu no. Nhwehwɛmu a wɔreyɛ afa wɔn ho sɛ wɔyɛ nsɛmmɔnedifo no, wɔn nyinaa retwɛn nea ebefi mu aba.\nYɛwɔ awerɛhyem sɛ yɛn nuanom a wɔwɔ wiase nyinaa bɛkɔ so asrɛ Yehowa sɛ yɛn nuanom adɔfo a wɔn gyidi nti wɔabɔ wɔn sobo sɛ wɔyɛ nsɛmmɔnedifo no, ɔnhyɛ wɔn den. Yɛrehwɛ kwan denneennen sɛ da bi Yehowa bɛhwɛ ma ‘wɔabu atɛntrenee’ ama yɛn nuanom no.—Luka 18:7.\nShare Share Wiase Aman Pii Taa Dennis Christensen Akyi


KENKAN WƆ Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mingrelian Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Tswana Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nNÁ BERE aso sɛ wɔyɛ nhyiam titiriw bi wɔ Yerusalem. Ná Ɔhene Dawid aboaboa ne mpanyimfo, ahemfie mpanyimfo, ne ne nnɔmmarima nyinaa ano. Ɔde asɛm bi too gua maa wɔn a wɔahyiam no nyinaa ani gyei. Ɛne sɛ, na Yehowa apaw Dawid ba Solomon sɛ onsi ofie soronko bi a wɔbɛsom nokware Nyankopɔn no wɔ hɔ. Onyankopɔn nam ne honhom so de ofie no ho nsusuwso maa Israel hene Dawid a na n’ani afi no, na ɔno nso de maa Solomon. Dawid kae sɛ: “Adwuma no sõ, efisɛ abankɛse no nyɛ onipa dea, na mmom Yehowa Nyankopɔn dea.”—1 Be. 28:1, 2, 6, 11, 12; 29:1.\nƐno akyi no, Dawid bisae sɛ: “Afei, hena na wayi ne yam sɛ ɔde biribi bɛhyɛ ne nsam ama Yehowa?” (1 Be. 29:5) Sɛ na wowɔ hɔ a, anka dɛn na wobɛyɛ? Anka asɛm no bɛka wo koma ama woaboa adwuma kɛse a wɔrebɛyɛ no? Israelfo no antwentwɛn wɔn nan ase koraa. Nokwasɛm ne sɛ, ɔman no “dii ahurusi sɛ wofi wɔn pɛ mu de biribi aba, efisɛ koma nyinaa mu na wofi yii ntoboa maa Yehowa.”—1 Be. 29:9.\nMfehaha pii akyi no, Yehowa de biribi a ɛsen asɔrefie no sii hɔ. Ɛno ne honhom fam asɔrefie kɛse no. Ɛyɛ nhyehyɛe a Yehowa ayɛ a ɛma nnipa tumi fa Yesu afɔrebɔ no so som no. (Heb. 9:11, 12) Ɛnnɛ, ɔkwan bɛn na Yehowa nam so repata nkurɔfo aba ne nkyɛn? Ɔnam asuafoyɛ adwuma a yɛreyɛ no so. (Mat. 28:19, 20) Asuafoyɛ adwuma a yɛreyɛ no nti, afe biara yɛne nnipa ɔpepem pii sua Bible, asuafo mpempem pii bɔ asu, na yɛtew asafo ɔhaha pii nso.\nSaa nkɔanim no nti, ɛho abehia sɛ yetintim Bible ho nhoma pii, yesisi Ahenni Asa foforo, na yesiesie nea yɛasisi dedaw no. Saa ara na ɛho abehia sɛ yɛpɛ mmeae a yɛde bɛyɛ amansin ne amantam nhyiam. Wunnye nni sɛ asɛmpa no a yɛreka akyerɛ obiara no yɛ adwuma kɛse a mfaso wɔ so?—Mat. 24:14.\nEsiane sɛ Onyankopɔn nkurɔfo dɔ Onyankopɔn ne wɔn yɔnko nnipa, na wonim sɛ ehia sɛ wɔde nsi ne ahokeka yɛ Ahenni ho asɛmpaka adwuma no nti, woyi wɔn yam ‘de biribi hyɛ wɔn nsam ma Yehowa,’ kyerɛ sɛ, wofi wɔn pɛ mu yi ntoboa. Sɛ yɛde ‘yɛn ahonyade hyɛ Yehowa anuonyam,’ na yehu sɛnea wɔde nokwaredi ne nyansa de saa nneɛma no reyɛ adwuma a ɛsõ sen adwuma biara wɔ nnipa asetena nyinaa mu no a, ɛma yɛn ani gye paa!—Mmeb. 3:9.\nƆkwan A Ebinom Fa So Yi Ntoboa Boa Wiase Nyinaa Adwuma No\nƐnnɛ, nnipa pii yi sika bi ‘sie’ anaa wotwa sika bi to hɔ de gu ntoboa nnaka a wɔakyerɛw ho “Wiase Nyinaa Adwuma” no mu. (1 Kor. 16:2) Ɔsram biara, asafo ahorow de sika yi kɔ Yehowa Adansefo dwumadibea a ɛhwɛ wɔn man dwumadi so. W’ankasa nso wubetumi de ntoboa akɔ Watch Tower Bible and Tract Society of Ghana, Attention Accounts Department, P. O. Box GP 760, Accra, Ghana. Wopɛ nso a wubetumi de akɔ sikakorabea a edidi so yi: Watch Tower, Barclays Bank, Accra High Street Branch, Account number 048/2746365 anaa Watch Tower, Ghana Commercial Bank, Accra High Street Branch, Account number 1011130008990. Anaasɛ wubetumi de akɔ Yehowa Adansefo dwumadibea a ɛwɔ wo man mu. Wubetumi ahu address no wɔ www.jw.org/tw. Wubetumi de ntoboa a edidi so yi nso akɔ Yehowa Adansefo dwumadibea a ɛwɔ wo man mu.\nWubetumi ayɛ electronic bank transfer de ayi ntoboa. Saa ara nso na wubetumi de debit card, credit card, anaa mobile money transfer ayi ntoboa. Aman bi mu no, obi betumi afa jw.org anaa wɛbsaet foforo so nso ayi ntoboa. Sɛ obi pɛ sɛ ɔde check mena address a ɛwɔ atifi hɔ no a, ɛsɛ sɛ ɔkyerɛ sɛ wontua mma “Watch Tower.”\nObi wɔ agude anaa agyapade a ɛsom bo bi a ɔpɛ sɛ ɔde ma a, obetumi ayɛ saa. Kyerɛw krataa ka ho fa kyerɛ sɛ wode nneɛma no akyɛ koraa.\nNTOBOA A WƆDE MA KOSI BERE BI\nObi betumi de sika ama Watch Tower Bible and Tract Society of Ghana ma wɔde ayɛ wiase nyinaa adwuma no. Nanso sɛ ohia a, wɔbɛsan de ama no. Sɛ wopɛ eyi ho nsɛm pii a, wo ne “Accounts Department” nni nkitaho. Wubetumi de address a ɛwɔ ha no akyerɛw wɔn anaa wubetumi de tɛlɛfon nɔma (030) 2712456 afrɛ wɔn.\nKyerɛw krataa ka ho fa kyerɛ sɛ sɛ wuhia wo sika a, wobɛsan agye.\nADƆE HO NHYEHYƐE\nSika a wɔde yi ntoboa akyi no, akwan foforo wɔ hɔ a wubetumi afa so ayi ntoboa de aboa Ahenni adwuma a wɔyɛ wɔ wiase nyinaa no. Ebi na edidi so yi. Ɔkwan anaa akwan biara a wopɛ sɛ wofa so yi ntoboa no, yɛsrɛ wo, di kan ne baa dwumadibea a ɛhwɛ wo man no dwumadi so nni nkitaho. Esiane sɛ nea mmara hwehwɛ sɛ obi yɛ, ne towgye ho mmara gu ahorow nti, ehia sɛ wuhu obi a ɔwɔ towgye ne mmara ho nimdeɛ ansa na woapaw ɔkwan pa a wobɛfa so ayi ntoboa no.\nNsiakyibaa (Insurance): Obi betumi ayɛ nhyehyɛe ma wɔatua ne nsiakyibaa sika ama Watch Tower Bible and Tract Society of Ghana.\nSika a Wɔde Sie wɔ Sikakorabea: Obi betumi ayɛ nhyehyɛe de ne sika a ɛwɔ sikakorabea, anaa ne pɛnhyen sika ama Watch Tower Bible and Tract Society of Ghana anaasɛ sɛ owu a wɔatua ama wɔn, sɛnea ne man mu sikakorabea nhyehyɛe te.\nAdwuma Mu Kyɛfa ne Sika a Wɔde Bɔ Bosea: Ebia obi wɔ kyɛfa wɔ adwumam anaa ɔde sika abɔ bosea a wɔbɛsan atua ama no. Ɔpɛ a obetumi de eyinom nyinaa ama Watch Tower Bible and Tract Society of Ghana.\nAdan ne Nsase: Sɛ obi wɔ adan anaa nsase a yɛtɔn a ɛyɛ yiye a, obetumi de ama Yehowa Adansefo adwumayɛbea sɛ akyɛde koraa. Anaasɛ obetumi ayɛ nhyehyɛe na sɛ owu a, wɔde fie a ɔte mu ama Yehowa Adansefo adwumayɛbea. Wo ne baa dwumadibea a ɛwɔ wo man mu nni nkitaho ansa na woayɛ nhyehyɛe a ɛte saa.\nKrataa a Obi Yɛ De Kyɛ N’Agyapade: Obi betumi ayɛ krataa de akyerɛ sɛ owu a wɔmfa n’agyapade anaa ne sika mma Watch Tower Bible and Tract Society of Ghana.\nSɛ obi pɛ sɛ oyi ntoboa a yɛaka ho asɛm yi bi a, ɛhwehwɛ sɛ ɔhyɛ da yɛ ho nhyehyɛe to hɔ.\nSɛ wopɛ sɛ wofa akwan a yɛakyerɛ yi so yi ntoboa anaa wode biribi kyɛ Yehowa Adansefo ma wɔde boa wiase nyinaa adwuma no a, wubetumi ne “Accounts Department” adi nkitaho. Address ne tɛlɛfon nɔma na ɛwɔ ase ha no.\nTɛlɛfon: (030) 2712456\nSɛ wopɛ nsɛm pii a, klik ɔfã a wɔato din “Make a Donation to Our Worldwide Work” a ɛwɔ jw.org/tw ase hɔ no so, anaa wo ne baa dwumadibea no nni nkitaho.


Leviticus 8 | Intanɛt So Bible| Wiase Foforɔ Nkyerɛaseɛ\n8 Yehowa ka kyerɛɛ Mose sɛ: 2 “Fa Aaron ne ne mma+ ne ntade+ no ne ɔsrango+ ne nantwinini a wɔde bɛbɔ bɔne ho afɔre+ ne adwennini abien ne paanoo a mmɔkaw nnim+ a egu kɛntɛn mu bra, 3 na ma asafo no nyinaa mmehyia+ wɔ ahyiae ntamadan no ano.”+ 4 Mose yɛɛ nea Yehowa hyɛɛ no no pɛpɛɛpɛ, na asafo no nyinaa behyiaam wɔ ahyiae ntamadan no ano.+ 5 Afei Mose ka kyerɛɛ nnipa no sɛ: “Eyi ne nea Yehowa ahyɛ sɛ yɛnyɛ.”+ 6 Enti Mose de Aaron ne ne mma bae na ɔde nsu+ hohoroo wɔn ho.+ 7 Ɛno akyi no, ɔde atade tenten+ no hyɛɛ no de abomu+ bɔɔ so, na ɔde nsasin+ no nso guu so. Afei ɔde nguguso+ no hyɛɛ no de abɔso+ no bɔɔ ne mu. 8 Ɔde nkatabo+ no nso hyɛɛ no na ɔde Urim ne Tumim*+ no hyɛɛ nkatabo no mu. 9 Na ɔde abotiten+ no bɔɔ ne ti, na ɔde ade tratraa hyɛnn a wɔde sika ayɛ a ɛyɛ ahosohyira sɛnkyerɛnne kronkron+ no bɔɔ abotiten no anim. Mose yɛɛ saa sɛnea Yehowa hyɛɛ no no. 10 Afei Mose faa ɔsrango no na ɔsraa ntamadan+ no ne biribiara a ɛwom na ɔtew ho. 11 Ɛno akyi no, ɔde bi petee afɔremuka no so mpɛn ason, na ɔsraa afɔremuka+ no ne ɛho nneɛma nyinaa ne ɛsɛn no ne ne nnyinaso de tew ho. 12 Afei ohwiee ɔsrango no bi guu Aaron mpampam, na ɔsraa no tew ne ho.+ 13 Mose de Aaron mma no nso bae+ na ɔde ntade tenten no hyɛɛ wɔn de abomu+ no bɔɔ so. Na ɔde abotiri+ no kyekyeree wɔn ti, sɛnea Yehowa hyɛɛ Mose no. 14 Afei ɔde nantwinini+ a wɔde bɛbɔ bɔne ho afɔre no bae, na Aaron ne ne mma de wɔn nsa guu nantwi no mpampam.+ 15 Mose kum+ aboa no na ɔde ne nsa bɔɔ mogya+ no mu de sosɔɔ afɔremuka no mmɛn so twa hyiae de dwiraa afɔremuka no ho.* Afei ohwiee mogya a aka no guu afɔremuka no ase de tew ho na wɔatumi abɔ afɔre wɔ so de apata+ bɔne. 16 Ɛno akyi no, Mose yii srade a ɛwɔ aboa no nsono ne ne berɛbo ho no nyinaa ne asaabo abien no ne ɛho srade, na ɔhyew wɔ afɔremuka no so.+ 17 Afei ɔde ogya hyew nantwi mũ no nyinaa, ne nhoma, ne nam, ne ne bin, wɔ nsraban no akyi,+ sɛnea Yehowa hyɛɛ Mose no. 18 Ɛno akyi no, ɔde odwennini a wɔde bɛbɔ ɔhyew afɔre no nso bae, na Aaron ne ne mma de wɔn nsa guu odwennini no mpampam.+ 19 Afei Mose kum aboa no de ne mogya petee afɔremuka no so hyiae.+ 20 Mose twitwaa odwennini no mu asinasin,+ na ɔde ne ti ne ne nam asinasin no ne ne srade no nyinaa guu gya so. 21 Afei Mose de nsu hohoroo ne nsono ne ne nnyawa ho, na ɔhyew odwennini mũ no nyinaa wɔ afɔremuka no so.+ Ná ɛyɛ ɔhyew afɔre huamhuam,+ afɔre a wɔde ogya hyew ma Yehowa, sɛnea Yehowa hyɛɛ Mose no. 22 Na ɔde odwennini a ɔto so abien a ɛyɛ asɔfohyɛ guan+ no nso bae, na Aaron ne ne mma de wɔn nsa guu odwennini no mpampam. 23 Ɛno akyi no, Mose kum aboa no de ne mogya no bi yɛɛ Aaron asõ nifa ne ne nsa nifa kokurobeti ne ne nan nifa kokurobeti ho.+ 24 Afei Mose de Aaron mma no nso bae na ɔde mogya no bi yɛɛ wɔn asõ nifa ne wɔn nsa nifa kokurobeti ne wɔn nan nifa kokurobeti ho. Na Mose de mogya a aka no petepetee afɔremuka no so hyiae.+ 25 Oyii ne srade ne ne dua tufuu no ne srade a ɛwɔ ne nsono+ ne ne berɛbo ho no nyinaa ne n’asaabo abien no ne ɛho srade ne ne nan nifa.+ 26 Na oyii paanoo a mmɔkaw nnim a ɛte sɛ kawa+ biako, ne paanoo a ɛte sɛ kawa a wɔde ngo afa ho+ biako, ne paanoo tratraa+ biako fii kɛntɛn a ɛwɔ Yehowa anim no mu. Na ɔde guu aboa no srade no ne ne nan nifa no so. 27 Afei ɔde ne nyinaa guu Aaron ne ne mma no nsam, na ohim no sɛ ohim afɔre wɔ Yehowa anim.+ 28 Akyiri yi Mose gye fii wɔn nsam hyew wɔ afɔremuka no so kaa ɔhyew afɔre+ no ho. Ná ɛyɛ asɔfohyɛ+ afɔre huamhuam,+ afɔre a wɔde ogya hyew ma Yehowa.+ 29 Mose faa aboa no koko+ him no sɛ ohim afɔre wɔ Yehowa anim.+ Eyi ne Mose kyɛfa+ a onya fii asɔfohyɛ guan no mu, sɛnea Yehowa hyɛɛ Mose no. 30 Afei Mose faa ɔsrango+ ne mogya a ɛwɔ afɔremuka no so no bi de petepetee Aaron ne ne mma ho ne wɔn ntade mu. Ɔyɛɛ saa de tew+ Aaron ne ne ntade ho ne ne mma a wɔka ne ho ne wɔn ntade ho.+ 31 Ɛno akyi no, Mose ka kyerɛɛ Aaron ne ne mma sɛ: “Monnoa+ nam no wɔ ahyiae ntamadan no ano, na momfa nka paanoo a ɛwɔ asɔfohyɛ kɛntɛn mu no ho na munni wɔ hɔ.+ Saa na wɔhyɛɛ me sɛ, ‘Aaron ne ne mma bedi.’ 32 Na nam ne paanoo a ɛbɛka no, momfa ogya nhyew.+ 33 Montena ahyiae ntamadan no ano nnanson;+ mummfi hɔ nnkɔ baabiara kosi sɛ nna a wɔde bɛhyɛ mo asɔfo no bɛsõ, efisɛ ebegye nnanson ansa na wɔama mo tumi.*+ 34 Nea wɔayɛ nnɛ yi, saa na Yehowa ahyɛ sɛ wɔnyɛ mfa mpata mma mo.+ 35 Montena ahyiae ntamadan no ano nnanson,+ awia ne anadwo, na monwɛn sɛnea Yehowa ahyɛ+ no na moanwuwu; saa na wɔahyɛ me.” 36 Na Aaron ne ne mma yɛɛ nea Yehowa nam Mose so hyɛe nyinaa.\n^ Hwɛ Ex 29:36 ase hɔ asɛm.


ኢያሱ 7 NASV – Yosua 7 ASCB | Biblica\nኢያሱ 7 NASV – Yosua 7 ASCB\nAi Di Israel So Nkonim\n1Nanso, Israel anni nokorɛ wɔ nneɛma a wɔgya maa Awurade no ho. Ɔbarima bi a wɔfrɛ no Akan wiaa saa nneɛma no bi, enti Awurade bo fuu Israelfoɔ no yie. Akan yɛ Karmi a ɔfiri Simri efie mu, na ɔbɔ Serah abusua a ɛwɔ Yuda abusuakuo mu no babarima.\n2Yosua somaa ne nnipa no bi firi Yeriko sɛ wɔnkɔsra Ai kuropɔn a ɛwɔ Bet-El apueeɛ a ɛbɛn Bet-Awen no.\n3Wɔsane baeɛ no, wɔbɛka kyerɛɛ Yosua sɛ, “Kuro no sua enti, ɛrenhia nnipa mpenu anaa mpensa sɛ wɔbɛsɛe kuropɔn no. Ɛho nhia sɛ yɛn nyinaa bɛkɔ hɔ.” 4Enti, wɔde akofoɔ bɛyɛ mpensa kɔɔ hɔ nanso wɔdii Israelfoɔ no so pasaa. Ai mmarima 5taa Israelfoɔ no firi kuropɔn no ɛpono ano kɔsii Sebarim, na wɔkunkumm wɔn mu nnipa bɛyɛ aduasa nsia a na wɔredwane afiri akono wɔ nsianeeɛ bi so. Ɛbaa saa no, ehu bɔɔ Israelfoɔ no ma wɔbotoeɛ.\n6Yosua ne ɔman ntuanofoɔ de abasamutuo tetee wɔn ntadeɛ mu, too mfuturo guu wɔn tirim, bɔɔ wɔn mu ase, wɔ Awurade Adaka no anim kɔsii anwummerɛ. 7Afei, Yosua su frɛɛ Awurade sɛ, “Otumfoɔ Awurade, adɛn na wode yɛn twaa Asubɔnten Yordan a wonim sɛ Amorifoɔ no bɛkunkum yɛn? Sɛ yɛnim a, anka yɛtenaa Asubɔnten Yordan agya hɔ ara. 8Awurade, seesei a Israelfoɔ adwane afiri wɔn atamfoɔ anim yi, asɛm bɛn na menka? 9Na sɛ Kanaanfoɔ ne nnipa a aka a wɔtete asase yi so te saa asɛm yi a, wɔbɛtwa yɛn ho ahyia na wɔatɔre yɛn ase afiri asase yi so. Na afei ɛdeɛn na wobɛyɛ de ahyɛ wo din kɛseɛ a ɛwɔ animuonyam no?”\n10Na Awurade ka kyerɛɛ Yosua sɛ, “Sɔre! Adɛn enti na wode wʼanim abutu hɔ saa? 11Israel ayɛ bɔne. Wɔabu mʼapam no so. Wɔawia nneɛma a mehyɛɛ sɛ wɔnnya mma me no. Na ɛnyɛ sɛ wɔawia nko, na mmom, wɔatwa ho nkontompo de asie wɔn nneɛma mu. 12Ɛno enti na Israelfoɔ adi nkoguo na wɔredwane afiri wɔn atamfoɔ anim. Seesei deɛ, wɔayi Israel asi hɔ ama ɔsɛeɛ. Merenka mo ho bio, gye sɛ mosɛe biribiara a ɛwɔ mo nkyɛn a anka ɛsɛ sɛ mosɛe no.\n13“Sɔre! Kɔka kyerɛ nnipa no sɛ, ‘Obiara nkɔdwira ne ho mma ɔkyena, na saa na Awurade, Israel Onyankopɔn seɛ: Ao, Israel, mode nneɛma a anka ɛsɛ sɛ wɔgya ma Awurade no ahinta mo mu. Morentumi nni mo atamfoɔ so da kɔsi sɛ moyi saa nneɛma no firi mo mu.\n14“ ‘Adekyeɛ mu no, abusuakuo biara bɛba, na Awurade bɛkyerɛ abusuakuo a wɔn ho wɔ asɛm no. Saa abusuakuo no de wɔn mmusuaban no nso bɛba, na Awurade bɛkyerɛ abusuaban a ne ho wɔ asɛm no. Saa abusuaban no nso bɛba, na Awurade bɛkyerɛ efie a ne ho wɔ asɛm no. Awieeɛ no, efie a ne ho wɔ asɛm no mu nnipa bɛba mmaako mmaako. 15Onipa a wawia nneɛma a anka ɛsɛ sɛ wɔsɛe no, wɔbɛhye no ne nʼagyapadeɛ nyinaa, ɛfiri sɛ wabu Awurade apam no so na wayɛ deɛ ɛmfra koraa wɔ Israel.’ ”\n16Adeɛ kyee anɔpahema no, Yosua de Israel mmusuakuo no baa Awurade anim, na wɔyii Yuda abusuakuo no. 17Afei Yuda mmusuaban baa anim, na wɔyii Serafoɔ. Afei Sera efie biara baa Awurade anim, na wɔyii Simri efie. 18Na Simri efie baa mmaako mmaako na wɔyii Akan, Karmi ba.\n19Afei, Yosua ka kyerɛɛ Akan sɛ, “Me ba, fa animuonyam ma Awurade, Israel Onyankopɔn, na ka nokorɛ. Ka wo bɔne ne deɛ wayɛ kyerɛ me. Mfa nsie me.”\n20Akan buaa sɛ, “Mayɛ bɔne atia Awurade, Israel Onyankopɔn. 21Mehunuu atadeɛ ngugusoɔ fɛfɛ bi a wɔkra firii Babilonia,7.21 Hebri mu no, Babilon yɛ Sinar. dwetɛ kilogram mmienu ne fa ne sikakɔkɔɔ poma baako a ano si gram ahanum ne aduɔson (570). Mʼani bereeɛ enti, mefaeɛ. Mede asie fam wɔ me ntomadan mu, na dwetɛ no deɛ, ɛhyɛ fam kyɛn nkaeɛ no.”\n22Enti, Yosua somaa mmarima bi sɛ wɔnkɔhwehwɛ. Wɔtutuu mmirika kɔɔ ntomadan no mu kɔhunuu awifodeɛ no sɛ wɔde asie wɔ hɔ, sɛdeɛ Akan kaeɛ no ara pɛ, na ɔde dwetɛ no asie nneɛma a aka no ase tɔnn. 23Wɔtasee nneɛma no firii ntomadan no mu de brɛɛ Yosua ne Israelfoɔ no nyinaa. Wɔde ne nyinaa guu fam wɔ Awurade anim.\n24Afei, Yosua ne Israelfoɔ no nyinaa faa Serah babarima Akan, dwetɛ no, atadeɛ ngugusoɔ no, sikakɔkɔɔ poma no, ne mmammarima, ne mmammaa, nʼanantwie, ne mfunumu, ne nnwan, ne ntomadan ne nʼagyapadeɛ nyinaa na wɔde no baa Akɔr bɔnhwa mu. 25Yosua bisaa Akan sɛ, “Adɛn enti na wode saa ɔhaw yi abrɛ yɛn? Wo nso, Awurade de ɔhaw bɛbrɛ wo.”\nNa Israelfoɔ nyinaa sii Akan ne nʼabusuafoɔ aboɔ, hyee wɔn amu no. 26Wɔsoaa aboɔ guu Akan funu so hɔree no esie a ɛda so wɔ hɔ bɛsi ɛnnɛ. Enti, na wɔafrɛ saa beaeɛ hɔ Akɔr Bɔnhwa no. Afei, Awurade bo dwoeɛ.\nASCB : Yosua 7


29 Afei Yakob toaa n’akwantu no so kɔɔ Apuei Famfo+ asase so. 2 Na ohui sɛ abura bi wɔ asase no so a nguankuw abiɛsa butubutuw ho, efisɛ saa abura no mu nsu na wɔsaw ma mmoa+ no nom; na na ɔbo kɛse bi da abura no ano.+ 3 Sɛ wɔboaboa nguan no nyinaa ano wɔ hɔ a, woyi ɔbo no fi abura no ano, na wɔma nguan no nsu, afei wɔsan de ɔbo no to abura no ano. 4 Na Yakob bisaa wɔn sɛ: “Me nuanom, ɛhe na mufi?” na wobuae sɛ: “Yefi Haran.”+ 5 Afei obisaa wɔn sɛ: “Munim Nahor+ banana Laban?”+ Na wɔkae sɛ: “Yenim no.” 6 Ɛnna obisaa wɔn sɛ: “Ne ho ye anaa?”+ Na wobuae sɛ: “Ne ho ye. Na ne babea Rahel+ mpo na ɔde nguan reba no!”+ 7 Ɔtoaa so ka kyerɛɛ wɔn sɛ: “Sɛ́ ade nsae. Bere nsoe sɛ moboaboa mmoa no ano. Momma nguan no nsu na momma wonkodidi.”+ 8 Ɛnna wobuae sɛ: “Yenni ho kwan sɛ yɛyɛ saa gye sɛ nguan no nyinaa ba ha na woyi ɔbo no fi abura no ano. Ɛno ansa na yebetumi ama nguan no nsu.” 9 Bere a ogu so ne wɔn rekasa no, Rahel+ de ne papa nguan bae, efisɛ na ɔyɛ oguanhwɛfo.+ 10 Bere a Yakob huu ne wɔfa Laban ba Rahel ne Laban nguan no, ntɛm ara na Yakob kopiaa ɔbo no fii abura no ano, na ɔmaa ne wɔfa Laban nguan no nsu.+ 11 Afei Yakob few+ Rahel ano na ɔmaa ne nne so sui.+ 12 Yakob ka kyerɛɛ Rahel sɛ ne maame ne Rebeka ma enti ne busuani+ ne Rahel papa. Na Rahel de mmirika kɔka kyerɛɛ ne papa.+ 13 Laban tee ne wɔfase Yakob ho asɛm ara pɛ na ɔde mmirika kohyiaa no.+ Afei ɔbam no few n’ano, na ɔde no baa ne fie.+ Na Yakob kaa nea asi nyinaa kyerɛɛ Laban. 14 Na Laban ka kyerɛɛ no sɛ: “Woyɛ me dompe ne me honam.”+ Enti ɔne no tenae ɔsram biako. 15 Afei Laban ka kyerɛɛ Yakob sɛ: “Woyɛ me nua+ nti wobɛsom me kwa anaa?+ Dɛn na wubegye?+ Ka kyerɛ me.” 16 Ná Laban wɔ mmabea baanu. Ɔpanyin no din de Lea+ na akumaa no de Rahel. 17 Nanso na Lea aniwa mma yɛ nketenkete, na Rahel+ de, na ne ho yɛ fɛ fi soro besi fam.+ 18 Ná Yakob dɔ Rahel, enti ɔkae sɛ: “Mepɛ sɛ mesom wo mfe ason na wode wo babea kumaa Rahel ma me.”+ 19 Ɛnna Laban kae sɛ: “Eye sɛ mede no bɛma wo sen sɛ mede no bɛma ɔbarima foforo.+ Tena me nkyɛn.” 20 Na Yakob somee mfe ason sɛ ɔde benya Rahel,+ nanso ɛyɛɛ n’ani so sɛ nna kakraa bi efisɛ na ɔdɔ no.+ 21 Afei Yakob ka kyerɛɛ Laban sɛ: “Me bere adu, mesrɛ wo fa me yere ma me na menkɔ ne ho.”+ 22 Ɛnna Laban frɛfrɛɛ nnipa a wɔwɔ hɔ nyinaa behyiae na ɔtow pon.+ 23 Nanso ade sae no, ɔde ne babea Lea brɛɛ no na ama wakɔ ne ho. 24 Na Laban de n’afenaa Silpa+ maa ne babea Lea sɛ n’abaawa. 25 Ade kyee no ɔbɛhwɛ a, Lea ni! Enti obisaa Laban sɛ: “Dɛn na woayɛ me yi? Ɛnyɛ Rahel nti na mesom wo? Dɛn nti na woadaadaa me?”+ 26 Ɛnna Laban buae sɛ: “Ɛha de, yɛnyɛ no saa. Yɛn de, yɛmfa akumaa no mma aware ansa na ɔpanyin no aware. 27 Wo ne ɔbea yi ntena nnawɔtwe nwie.+ Ɛno akyi no mede ɔbea biako no nso bɛma wo na woasom me mfe ason aka ho.”+ 28 Enti Yakob penee so ne ɔbea no tenae maa nnawɔtwe no soe, na ɛno akyi no ɔde Rahel maa no aware. 29 Na Laban de n’afenaa Bilha+ maa Rahel sɛ n’abaawa. 30 Afei ɔkɔɔ Rahel nso ho, na na ɔdɔ Rahel sen Lea,+ na ofii ase som Laban mfe ason bio.+ 31 Yehowa hui sɛ ɔnnɔ Lea no, obuee ne yam,+ na Rahel de, ɔbɛyɛɛ obonin.+ 32 Afei Lea nyinsɛn woo ɔbabarima na ɔtoo ne din Ruben,+ na ɔkae sɛ: “Yehowa abɛhwɛ m’amanehunu,+ na afei me kunu bɛdɔ me.” 33 Na ɔsan nyinsɛn woo ɔbabarima, na ɔkae sɛ: “Yehowa ate+ sɛ wɔnnɔ me, enti na wama me oyi nso.” Na ɔtoo ne din Simeon.+ 34 Na onyinsɛn bio woo ɔbabarima, na ɔkae sɛ: “Afei de, me kunu bɛka aba me ho, efisɛ mawo mmabarima baasa ama no.” Enti ɔtoo no din Lewi.+ 35 Na ɔsan nyinsɛn woo ɔbabarima, na ɔkae sɛ: “Afei de, mɛkamfo Yehowa.” Enti ɔtoo ne din Yuda.+ Afei n’awo tew kɔe.


Deuteronomy 28 NIV – 5 Mose 28 ASCB | Biblica\nDeuteronomy 28 NIV – 5 Mose 28 ASCB\nƆsetie Mu Nhyira\n1Na sɛ motie Awurade, mo Onyankopɔn, na modi mmara a mede rema mo ɛnnɛ yi so a, Awurade, mo Onyankopɔn, bɛpagya mo asene aman a wɔwɔ ewiase nyinaa. 2Sɛ motie Awurade, mo Onyankopɔn a, mobɛnya saa nhyira yi nyinaa:\n3Wɔbɛhyira mo wɔ mo nkuro ne mo ɔman mu.\n4Wɔde mma bebree ne nsase bereɛ bɛhyira mo. Wɔde anantwie ne nnwan a wɔn ase dɔre bɛhyira mo.\n5Wɔde nnuaba nkɛntɛn ma ma, ne mmɔre kodoɔ a burodo ahyɛ so ma bɛhyira mo.\n6Wɔbɛhyira mo wɔ baabiara a mobɛkɔ, mo fieba mu ne mo adifire mu.\n7Sɛ atamfoɔ to hyɛ mo so a, Awurade bɛdi wɔn so. Wɔbɛfiri baabi ato ahyɛ mo so na wɔafa akwan nson so ahwete afiri mo anim.\n8Biribiara a mobɛyɛ no, Awurade bɛhyira so na ɔde aburoo ahyɛ mo apata ma ma. Awurade, mo Onyankopɔn, bɛhyira mo wɔ asase a ɔde rema mo no so.\n9Sɛ modi Awurade, mo Onyankopɔn, mmara no so na monante nʼakwan so a, Awurade bɛgyina mo sɛ ne nnipa kronkron sɛdeɛ ɔhyɛɛ mo bɔ sɛ ɔbɛyɛ no. 10Afei, ewiase aman nyinaa bɛhunu sɛ, moyɛ nnipa a Awurade afa mo, na wɔbɛsuro mo. 11Awurade bɛma mo nneɛma pa ma aboro so ma—nyɛmmoa ne afudeɛ pii wɔ asase a ɔhyɛɛ mo agyanom bɔ sɛ ɔde bɛma wɔn no so.\n12Awurade firi nʼahonya dodoɔ a ɛwɔ soro no mu bɛma osuo atotɔ wɔ ne berɛ mu, nam so ahyira mo nnwuma a moyɛ so. Mobɛfɛm aman pii nanso, mo deɛ, moremfɛm hwee mfiri wɔn nkyɛn. 13Sɛ motie saa Awurade, mo Onyankopɔn, mmara yi na modi so a, Awurade bɛyɛ mo ti na ɛnyɛ nan, na moakorɔn. 14Ɛnsɛ sɛ motwe mo ho firi mmara a mede rema mo ɛnnɛ yi biara ho sɛ morekɔdi anyame foforɔ akyi asom wɔn.\nAsoɔden Mu Nnome\n15Na sɛ moantie Awurade, mo Onyankopɔn, anni ne mmara nyinaa a mede rema mo ɛnnɛ no so a, saa nnome yi nyinaa bɛba abɛbunkam afa mo so.\n16Nnome bɛka mo wɔ mo nkuro ne mo ɔman mu.\n17Wɔde nkɛntɛn a aduaba biara nni mu ne mmɔre kodoɔ a burodo nni mu bɛdome mo.\n18Wɔde mma kakra bi ne nsase bonini bɛdome mo. Wɔde anantwie ne nnwan abonini bɛdome mo.\n19Baabiara a mobɛkorɔ, mo fieba ne mo adifire mu, wɔbɛdome mo.\n20Awurade bɛma nnome, basabasayɛ ne hwammɔdie aba adeɛ biara a moyɛ mu, kɔsi sɛ awieeɛ no wɔbɛsɛe mo koraa sɛ moayɛ bɔne na moagya me enti. 21Awurade de nyarewa bɛba mo so akɔsi sɛ ɔbɛsɛe mo nyinaa wɔ asase a morebɛkɔ akɔfa no so. 22Awurade de yadeɛ a ɛbɛma mo afonfɔn bɛka mo. Ɔbɛma huraeɛ ne ahonhono abɔ mo na wama ɔhyeɛ a ano yɛ den, mfudeɛ nyarewa ne kakawirewire aba mo so na aha mo ara kɔsi sɛ mo ase bɛhye. 23Ɔsoro a ɛkata mo tiri so no bɛdane sumpii na ɛfam adane dadeɛ. 24Awurade bɛdane osutɔ a ɛwɔ mo ɔman mu no mfuturo; ɛbɛpore afiri soro agu mo so kɔsi sɛ mobɛsɛe.\n25Awurade bɛma mo atamfoɔ adi mo so nkonim. Mobɛfa baabi akɔto ahyɛ mo atamfoɔ so, nanso, mobɛfa akwan nson so adwane afiri wɔn anim. Mobɛyɛ ahodwiredeɛ wɔ ahennie a ɛwɔ asase yi so nyinaa ani so. 26Mo afunu bɛyɛ nnomaa ne wiram mmoa aduane, na obiara nso nni hɔ saa ɛberɛ no a ɔbɛpam wɔn. 27Awurade bɛma mpɔmpɔ a ɛsisii mo wɔ Misraim no bi asisi mo. Na ɔde nsisiiwa, ntutuiɛ ne ntwom a wɔrentumi nsa bɛbobɔ mo. 28Awurade de adammɔ, anifiraeɛ ne ayamhyehyeɛ bɛto mo so. 29Mode mo nsa bɛhwehwɛ ɛkwan awia ketee te sɛ deɛ onifirani de ne nsa keka anadwo. Biribiara a moyɛ no, morenni mu nkonim. Wɔbɛhyɛ mo so, abɔ mo korɔno daa na obiara mmɛgye mo.\n30Mobɛgye ɔbaa aware nso obi ne no bɛda. Mobɛsi dan nso obi hunu na ɔbɛtena mu. Mobɛdɔ bobefuo nanso monnni mu aba. 31Wɔbɛkum mo nantwie wɔ mo anim nanso morennya ne nam bi nwe. Wɔbɛgye mo afunumu afiri mo nsam a, ɔrensane mma bio. Wɔde mo dwan bɛma mo atamfoɔ na morennya ɔboafoɔ a ɔbɛgye no ama mo. 32Wɔde mo mmammarima ne mo mmammaa bɛma ɔman foforɔ na daa mobɛhwɛ wɔn ara ama mo ani atɔre sia, nanso morentumi nyɛ ho hwee. 33Nnipa a monnim wɔn na wɔbɛfo mo mfuo mu nnɔbaeɛ adi, na daa wɔasane ahyɛ mo so. 34Na mo ani so adeɛ a mobɛhunu no bɛbɔ mo dam. 35Awurade bɛma mpɔmpɔ a ɛyɛ ya a wɔko a ɛnko abobɔ mo kotodwe ne mo nan ho na atrɛ afiri mo nan aseɛ akɔsi mo tiri so.\n36Awurade bɛpamo mo ne mo ɔhene a ɔdi mo so no akɔ ɔman bi a mo ne mo agyanom nnim so so. Ɛhɔ na mobɛsom anyame foforɔ, anyame a wɔde nnua ne aboɔ ayɛ. 37Aman a Awurade de mobɛkɔ so no nyinaa so, mobɛyɛ akyiwadeɛ ne aseredeɛ ama wɔn.\n38Mobɛdua bebree nanso mobɛtwa kakraa bi, ɛfiri sɛ, ntutummɛ bɛwe mo mfudeɛ. 39Mobɛyɛ bobe nturo ahwɛ so yie nanso monnnom anaa monnni so aba, ɛfiri sɛ, asonson bɛsɛe bobe no. 40Mobɛdua ngo nnua afa mo nsase so nyinaa nanso monnnya mu ngo biara, ɛfiri sɛ, aba no bɛte agu fam ɛberɛ a ɛmmereɛ. 41Mobɛwo mmammarima ne mmammaa nanso ɛnyɛ mo na mobɛtete wɔn, ɛfiri sɛ, wɔbɛkyere wɔn de wɔn akɔ nkoasom mu. 42Mo mfuo nyinaa, mmoawa bɛsɛe no.\n43Ahɔhoɔ a wɔte mo mu no bɛnya ahoɔden anya no mmorosoɔ, na mo deɛ, mobɛyɛ mmerɛ ayɛ mmerɛ mmorosoɔ. 44Wɔbɛbɔ mo bosea a moremmɔ wɔn bi. Wɔbɛyɛ tiri na moayɛ nan.\n45Sɛ moanyɛ ɔsetie amma Awurade, mo Onyankopɔn, anni mmara a ɔde ama mo no so a, saa nnome yi nyinaa bɛdi mo akyi na abunkam afa mo so kɔsi sɛ wɔbɛsɛe mo. 46Saa nsɛm a ɛyɛ hu yi bɛba sɛ nsɛnkyerɛnneɛ ne kɔkɔbɔ ama mo ne mo asefoɔ daa nyinaa. 47Esiane sɛ moamfa anigyeɛ ne ahosɛpɛ ansom Awurade mo Onyankopɔn wɔ mfasoɔ dodoɔ a moanya no ho enti, 48mobɛsom mo atamfoɔ a Awurade, mo Onyankopɔn, bɛsoma wɔn abɛtia mo no. Ɛkɔm bɛde mo; sukɔm bɛde mo; mobɛda adagya na biribiara ho ahia mo. Wɔbɛhyɛ mo kɔnnua kɔsi sɛ wɔbɛsɛe mo.\n49Awurade de ɔman bi a ɛwɔ akyirikyiri baabi wɔ asase ano bɛba abɛtia mo na wɔato ahyɛ mo so te sɛ ɔkɔdeɛ. Ɛyɛ ɔman a monte wɔn kasa; 50ɔman a wɔn ho yɛ hu na wɔn akoma apirim na wɔmmu ɔpanin, nni ahummɔborɔ ma abɔfra. 51Nʼasraadɔm bɛto ahyɛ mo nyɛmmoa ne mo nnɔbaeɛ so na ɛkɔm ade mo yie ama moawuwu. Wɔrennya aburoo, nsã, ngo, nantwie mma anaa nnwan mma mma mo, na ɛnam so ama mo asɛe. 52Wɔbɛtua mo nkuropɔn nyinaa. Afasuo denden a mode mo ho too so sɛ ɛbɛbɔ mo ho ban wɔ mo asase no so no nyinaa, wɔbɛka agu fam. Wɔbɛto ahyɛ nkuro a ɛwɔ asase a Awurade mo Onyankopɔn de ama mo no so.\n53Esiane ɔhaw ne abɛbrɛsɛ a ɔtamfoɔ de bɛba mo so wɔ otua no mu no enti, mobɛwe mo mmammarima ne mmammaa a Awurade de ama mo no ɛnam mono. 54Mpo, mo mu ɔhobrɛaseni ne mmɔborɔni a ɔwɔ mo mu no renhunu ɔno ara ne nuabarima anaa ne yere a ɔdɔ no no ne ne mma a wɔte ase no so mmɔbɔ, 55na ɔremma wɔn mu biara ɛnam no bi nwe. Esiane sɛ, ɔnni biribi a aka a ɔbɛwe wɔ otua no a mo atamfoɔ no bɛtua mo nkuropɔn no nyinaa enti. 56Mo mu ɔbaa a ɔbrɛ ne ho ase na ɔwɔ nkatedeɛ wɔ ne mu, a mpo ɔmpɛ sɛ ɔde ne nan bɛsi fam no, ɔbɛnya ne kunu a ɔdɔ no ne ɔno ara ne mmammarima anaa ne mmammaa ho menasepɔ. 57Ɔbaa no de awodeɛ ne abɔfra a wawo no foforɔ no bɛsie wɔn sɛdeɛ ɔbɛtumi awe ne nyinaa kɔkoam. Esiane ɔhaw ne abɛbrɛsɛ a mo atamfoɔ de bɛba mo nkuro nyinaa so no enti, biribiara renka a wɔbɛwe wɔ otua no mu.\n58Sɛ moanni mmara no nyinaa a wɔatwerɛ wɔ saa nwoma yi mu no so na moansuro onimuonyamfoɔ ne ɔnwanwani Awurade mo Onyankopɔn no din a, 59Awurade de ɔyaredɔm a ɛyɛ hu bɛbrɛ mo ne mo asefoɔ. Saa yaredɔm yi ano bɛyɛ den na ɛrennyae. Mobɛka nnompe na moayɛ mmɔbɔ. 60Ɔde yadeɛ a ɛbaa mo so wɔ Misraim a ɛbɔɔ mo hu no bɛbrɛ mo a ɛremfiri mo so da. 61Awurade bɛsane de nyarewa ahodoɔ bebree ne amanehunu a wɔntwerɛɛ no mmara nwoma no mu bɛbrɛ mo kɔsi sɛ mobɛsɛe. 62Mo a na modɔɔso te sɛ ɔsoro nsoromma no, mo so bɛte koraa, ɛfiri sɛ, moantie Awurade, mo Onyankopɔn. 63Sɛdeɛ na ɛyɛ Awurade anisɔ sɛ ɔbɛma mo akɔ so no, saa ara nso na ɛbɛyɛ no anisɔ sɛ ɔbɛdwerɛ mo na wasɛe mo. Ɔbɛtutu mo ase afiri asase a morekɔ so akɔfa no so.\n64Na Awurade bɛbɔ mo apansam afra aman nyinaa firi asase ano kɔsi asase ano. Ɛhɔ na mobɛsom ahɔhoɔ anyame a mo anaa mo agyanom nhunuu bi da; anyame a wɔde nnua ne aboɔ ayɛ! 65Saa aman no so morennya dwanekɔbea anaa ahomegyeɛ. Na Awurade bɛma mo akoma atutu na mo ani ayɛ siamoo na mo kra akusa. 66Mo asetena bɛdi nsensɛnmu. Anadwo ne awia nyinaa mobɛbɔ ehu a morennya gyidie biara sɛ mobɛhunu anɔpa hann. 67Anɔpa mobɛka sɛ, “Sɛ ɛyɛɛ anadwo a!” Na anwummerɛ nso mobɛka sɛ, “Sɛ ɛyɛɛ anɔpa a!” Mobɛka saa, ɛfiri sɛ, mohunu sɛ ehu atwa mo ho ahyia. 68Na Awurade bɛma mo asane akɔ Misraim wɔ ahyɛn mu, akwantuo a mehyɛɛ mo bɔ sɛ morentu bio no. Ɛhɔ na mode mo ho bɛma mo atamfoɔ sɛ wɔntɔ mo sɛ nkoa, nanso obiara rempɛ sɛ ɔbɛtɔ mo.\nASCB : 5 Mose 28


2 Samuel 17 | Intanɛt So Bible| Wiase Foforɔ Nkyerɛaseɛ\n17 Ɛnna Ahitofel ka kyerɛɛ Absalom sɛ: “Mesrɛ wo, ma minyi mmarima mpem dumien na yɛnsɔre nkotiw Dawid anadwo yi.+ 2 Mɛkɔ akɔto no sɛ wabrɛ na ne nsa abien nyinaa mu ahoɔden asa,+ na mɛma ne ho apopo, na nnipa a wɔwɔ ne ho nyinaa beguan, na ɛka ɔhene nkutoo a, makum no.+ 3 Na mede ɔman no nyinaa bɛsan abrɛ wo. Sɛ wo nsa ka onipa a worehwehwɛ no no a, woanya ɔman no nyinaa, na ɔman no nyinaa benya asomdwoe.” 4 Ná asɛm no teɛ wɔ Absalom+ ne Israel mpanyimfo nyinaa ani so. 5 Nanso Absalom kae sɛ: “Momfrɛ Arkini Husai+ mmra na yentie nea ɔno nso wɔ ka.” 6 Enti Husai baa Absalom nkyɛn. Na Absalom ka kyerɛɛ no sɛ: “Asɛm a Ahitofel aka ni. Yɛnyɛ nea waka no anaa? Sɛ ɛnte saa a, wo nso ka bi.” 7 Ɛnna Husai ka kyerɛɛ Absalom sɛ: “Ahitofel afotu a ɔde ama saa bere yi de, enye!”+ 8 Na Husai ka kaa ho sɛ: “Wo ara wunim wo papa ne ne mmarima no sɛ wɔyɛ nnɔmmarima,+ na wɔn ani abere+ sɛ osisibere a ne mma ayera wɔ wuram;+ wo papa yɛ ɔkofo,+ enti ɔrenna ɔmanfo no mu anadwo yi. 9 Hwɛ! Sesɛɛ wakohintaw+ amoa bi mu anaa baabi foforo, na sɛ ɛba sɛ ɔno di kan tow hyɛ wɔn so a, nkurɔfo bɛte akɔka sɛ, ‘Nnipa a wodi Absalom akyi no adi nkogu!’ 10 Ɛba saa a, ɔbarima kokodurufo a ne koma te sɛ gyata+ koma mpo bɛyɛ mmerɛw;+ Israel nyinaa nim sɛ wo papa yɛ dɔmmarima,+ na saa na mmarima akokodurufo a wɔka ne ho no nso te.+ 11 Enti m’afotu ne sɛ: Ma wɔmmoaboa Israel nyinaa ano, efi Dan kosi Beer-Seba,+ sɛ́ mpoano anhwea dodow,+ na wɔmmra wo nkyɛn, na w’ankasa kɔ ɔko no.+ 12 Ma yɛnkɔ no so wɔ baabi a yebehu no,+ na yɛntow nhyɛ no so sɛnea obosu+ tɔ gu fam no, na ɔne mmarima a wɔka ne ho no biako mpo renka. 13 Na sɛ oguan kɔhyɛ kurow bi mu nso a, Israel nyinaa bɛfa nhama akɔ kurow no mu, na yɛatwe akogu subon no mu akosi sɛ ɔbo biako mpo renka hɔ.”+ 14 Ɛnna Absalom ne Israel mmarima nyinaa kae sɛ: “Arkini Husai afotu no ye+ sen Ahitofel afotu no!” Ná Ahitofel afotu no ye,+ nanso Yehowa na ɔhyɛe+ sɛ wɔnsɛe afotu no+ sɛnea ɛbɛyɛ a Yehowa de mmusu+ bɛba Absalom so. 15 Akyiri yi, Husai kɔka kyerɛɛ ɔsɔfo Sadok+ ne ɔsɔfo Abiatar sɛ: “Sɛɛ ne sɛɛ na Ahitofel tuu Absalom ne Israel mpanyimfo no fo, na sɛɛ ne sɛɛ na me nso mituu no fo. 16 Enti afei monsoma ntɛm nkɔka nkyerɛ Dawid+ sɛ, ‘Ntena sare so tataw no so anadwo yi, twa mmom na twa kɔ,+ anyɛ saa a wɔbɛmemene+ ɔhene ne nnipa a wɔka ne ho no nyinaa.’” 17 Yonatan+ ne Ahimahas+ de, na wogyinagyina En-Rogel,+ na abaawa bi kɔkaa asɛm no kyerɛɛ wɔn. Ɛnna wɔn nso siim, efisɛ na ɛsɛ sɛ wɔkɔka kyerɛ Ɔhene Dawid; ná wɔrentumi nkɔ kurow no mu, efisɛ nkurɔfo behu wɔn. 18 Nanso aberante bi huu wɔn, na ɔkɔka kyerɛɛ Absalom. Enti wɔn baanu de mmirika kɔɔ ɔbarima bi fie wɔ Bahurim;+ ná ɔwɔ abura wɔ n’adiwo, na wɔkɔhyɛɛ mu. 19 Ɛnna ɔbarima no yere faa nkataso de kataa abura no so, na ɔde awi a wɔasiw guguu so,+ na obiara anhu ho hwee. 20 Na Absalom nkoa baa ɔbea no nkyɛn wɔ fie hɔ, na wobisaa no sɛ: “Ɛhe na Ahimahas ne Yonatan wɔ?” Ɛnna ɔbea no buae sɛ: “Wɔatwam ha kɔ nsu no ho.”+ Na wɔhwehwɛɛ wɔn ara, nanso wɔanhu wɔn,+ enti wɔsan kɔɔ Yerusalem. 21 Ɛbae sɛ bere a wofi hɔ kɔe no, wofii abura no mu, na wosiim kɔka kyerɛɛ Ɔhene Dawid. Wɔka kyerɛɛ Dawid sɛ: “Monsɔre, na monyɛ ntɛm nkotwa asu no, na ɛfo+ a Ahitofel atu wɔ mo ho ni.” 22 Ɛhɔ ara na Dawid sɔree, ɔne nnipa a wɔka ne ho nyinaa, na wokotwaa Yordan kosii sɛ anim tetew+ anɔpa, na wɔn mu biako mpo anka a wantwa Yordan. 23 Ahitofel de, bere a ohui sɛ wɔamfa n’afotu anyɛ adwuma+ no, ɔhyehyɛɛ afurum, na ɔsɔre siim kɔɔ ne fie wɔ ne kurom.+ Ɛnna ɔhyɛɛ ne fie nsamansew,+ na ɔsɛn+ ne ho wui.+ Na wosiee+ no wɔ n’agyanom amusiei. 24 Dawid kɔɔ Mahanaim,+ na Absalom nso kotwaa Yordan, ɔne Israel mmarima a wɔka ne ho nyinaa. 25 Amasa+ na Absalom de no sii Yoab+ ananmu yɛɛ no asraafo so panyin. Amasa yɛ Israelni barima bi a wɔfrɛ no Yitra ba.+ Yitra yi na ɔkɔɔ Nahas ba Abigail+ a ɔyɛ Yoab maame Seruia nuabea ho no. 26 Na Israel ne Absalom kɔbɔɔ nsra Gilead+ asase so. 27 Bere a Dawid beduu Mahanaim no, ɛhɔ ara na Nahas a ofi Ammonfo+ kurow Raba+ mu ba Sobi ne Amiel+ a ofi Lo-Debar ba Makir+ ne Gileadni Basilai+ a ofi Rogelim+ 28 de mpa ne asɛn ne nkuku ne awi ne atoko ne esiam+ ne nkyewe+ ne apatram+ ne asedua+ ne aburow a wɔakyew, 29 ne ɛwo+ ne bɔta+ ne nguan ne nufusu a ada brɛɛ Dawid ne nnipa a wɔka ne ho no sɛ wonni,+ efisɛ wɔkae sɛ: “Ɔkɔm de nnipa no, na wɔabrɛbrɛ na sukɔm ade wɔn sare yi so.”+


Adɛn ne Amanehunu Bebrebe Yi? — Ɔwɛn-Aban INTANƐT SO NHOMAKORABEA\nbhs ti 11 kr. 116-123\nKenkan wɔ mu\nADƐN NTI NA AMANEHUNU ADƆƆSO SAA?\nNEA ENTI A ONYANKOPƆN NSIW AMANEHUNU ANO\nADƐN NTI NA YEHOWA ATWƐN AKYƐ SAA?\nONYANKOPƆN DE WO PƐ AMA WO—DƐN NA WODE BƐYƐ?\nDɛn Nti na Onyankopɔn Bɔɔ Asase?Dɛn na Bible Kyerɛkyerɛ Ankasa?\nAdɛn Nti na Onyankopɔn Bɔɔ Yɛn Baa Asase So?Dɛn na Yebetumi Asua Afi Bible Mu?\n1, 2. Asɛm bɛn na nnipa pii taa bisa?\nASASEWOSOW bi sii po mu ma etwiw faa akuraa bi so sɛee no pasaa. Onipabɔnefo bi twee tuo bɔ wuraa asɔredan mu, na okunkum nnipa bebree pirapiraa ebinom. Kokoram yare akum ɔbaatan bi ama ne mma nnum ayɛ nnyanka.\n2 Bere biara a asiane anaa atoyerɛnkyɛm bi a ɛte saa besi no, nnipa taa bisa sɛ, “Ɛbaa no sɛn?” Nkurɔfo pii nhu nea enti a ɔtan ne amanehunu ahyɛ wiase ma saa. Wo nso woadwen ho pɛn?\n3, 4. (a) Nsɛm bɛn na Habakuk bisaa Yehowa? (b) Mmuae bɛn na Yehowa de maa no?\n3 Wohwɛ Bible mu a, wubehu sɛ Onyankopɔn asomfo bi a na wɔn gyidi yɛ den mpo bisaa nsɛm a ɛte saa. Wɔn mu baako ne odiyifo Habakuk. Obisaa Yehowa sɛ: “Dɛn nti na woma mihu adebɔne na wokɔ so hwɛ ɔhaw yi? Dɛn nti na adesɛe ne amumɔyɛsɛm wɔ m’anim, na dɛn nti na ɔham ne ntawntawdi abu so yi?”—Habakuk 1:3.\n4 Sɛ yɛhwɛ Habakuk 2:2, 3 a, yehu mmuae a Onyankopɔn de maa Habakuk. Afei nso, ɔhyɛɛ no bɔ sɛ obedi ɔhaw no ho dwuma. Yehowa dɔ nnipa paa. Bible ka sɛ: “Odwen mo ho.” (1 Petro 5:7) Sɛ yɛn a yɛyɛ nnipa mpo yɛn ani nnye amanehunu ho a, ɛnde hu sɛ Yehowa de, okyi koraa. (Yesaia 55:8, 9) Ɛnneɛ, yemmisa sɛ: Adɛn nti na amanehunu adɔɔso saa?\n5. Dɛn na nyamesom akyerɛkyerɛfo bi ka fa amanehunu ho? Dɛn na Bible no ka?\n5 Asɔfo ne nyamesom akyerɛkyerɛfo taa ka sɛ Onyankopɔn pɛ nti na nnipa rehu amane. Ebinom ka sɛ nea ebesi nnipa akwan mu biara, Onyankopɔn ahyehyɛ ato hɔ dedaw, na ɔno nko ara na onim nea ɔreyɛ. Ebinom nso wɔ hɔ a, obi wu a, sɛ ɔyɛ abofra oo, ɔpanyin oo, wɔka sɛ ɔkɔ Onyankopɔn nkyɛn wɔ soro. Nanso ɛnyɛ saa na asɛm no te. Ɛnyɛ Yehowa na ɔde nneɛma bɔne ba yɛn so. Bible ka sɛ: “Ɛmpare nokware Nyankopɔn sɛ ɔbɛyɛ bɔne, ne ade nyinaa so Tumfoɔ sɛ ɔbɛyɛ nea ɛnteɛ!”—Hiob 34:10.\n6. Amanehunu a ɛrekɔ so no, adɛn nti na nnipa pii de ho sobo bɔ Onyankopɔn?\n6 Amanehunu a ɛrekɔ so wɔ wiase no, nnipa pii de ɛho sobo bɔ Onyankopɔn, efisɛ wosusuw sɛ ɔno na odi wiase so. Nanso yesuae wɔ Ti 3 sɛ Satan Ɔbonsam na odi wiase yi so.\n7, 8. Adɛn nti na amanehunu adɔɔso wɔ wiase saa?\n7 Bible ma yehu sɛ “wiase nyinaa da ɔbɔnefo no tumi mu.” (1 Yohane 5:19) Satan a ɔredi wiase yi so no, ɔyɛ otirimɔdenfo a onni ahummɔbɔ koraa. Ɔno na “ɔredaadaa asase sofo nyinaa.” (Adiyisɛm 12:9) Nnipa pii resuasua no. Wei ne ade baako nti a atorodi, ɔtan ne atirimɔdensɛm adɔɔso wɔ wiase saa.\n8 Ade foforo nti a amanehunu adɔɔso wɔ wiase ne sɛ, Adam ne Hawa asoɔden nti, wɔde bɔne awo nnipa nyinaa. Enti onipa di ne yɔnko nipa bɔne. Ebinom yɛ wɔn ho akatakyi, na ɛde ntɔkwaw ne nhyɛso na ɛba. (Ɔsɛnkafo 4:1; 8:9) Ɛtɔ da nso a, nea ɛma nnipa hu amane ne sɛ “asiane to wɔn . . . bere a wɔnhwɛ kwan.” (Ɔsɛnkafo 9:11) Ɛmfa ho baabi a yɛwɔ no, akwanhyia betumi ato obiara bere a n’ani nna.\n9. Adɛn nti na yebetumi aka sɛ biribi pa bi nti na Yehowa ama amanehunu rekɔ so?\n9 Ɛnyɛ Yehowa na ɔde amanehunu ba yɛn so. Akokoakoko, abɔnefosɛm ne nhyɛso a ɛrekɔ so no, yentumi mfa ɛho sobo mmmɔ Onyankopɔn. Ɛnyɛ ɔno na ɔma atoyerɛnkyɛm te sɛ asasewosow, mframa gyampantrudu, ne nsuyiri ba. Nanso ebia wubebisa sɛ, ‘Sɛ Yehowa ne tumi nyinaa wura a, ɛnde adɛn nti na nneɛma bɔne a ɛrekɔ so no, onsiw ano?’ Bible ma yehu sɛ Onyankopɔn dwen yɛn ho paa, enti sɛ wama kwan ama amanehunu rekɔ so a, wunnye nni sɛ ɛyɛ biribi pa bi ntia?—1 Yohane 4:8.\n10. Asɛm bɛn na Satan ka too Yehowa so?\n10 Ɔbonsam daadaa Adam ne Hawa wɔ Eden turo no mu. Satan kae sɛ Onyankopɔn nni nnipa so yiye. Ɔkyerɛɛ sɛ Onyankopɔn de nneɛma pa bi asie Adam ne Hawa. Ná Satan pɛ sɛ wonya adwene sɛ ɔno bɛyɛ ɔhempa asen Yehowa, na afei nso wonhia Onyankopɔn wɔ wɔn abrabɔ mu.—Genesis 3:2-5; hwɛ Nsɛm Bi Mu Nkyerɛkyerɛmu 27.\n11. Asɛm bɛn na ehia sɛ yenya ho mmuae?\n11 Asoɔden nti Adam ne Hawa sɔre tiaa Yehowa. Wonyaa adwene sɛ enhia sɛ obi kyerɛ wɔn nea wɔnyɛ; wɔn ankasa betumi asisi wɔn gyinae. Yehowa bɛyɛ dɛn ama ada adi sɛ ɔno na ɔfata sɛ ɔkyerɛ nnipa nea eye ne nea enye, na ɛnyɛ atuatewfo no?\n12, 13. (a) Adɛn nti na Yehowa ansɛe atuatewfo no amonom hɔ ara? (b) Adɛn nti na Yehowa maa Satan kwan sɛ onni wiase so na nnipa nso nni wɔn ho so?\n12 Yehowa ansɛe Adam ne Hawa amonom hɔ ara. Mmom, ɔmaa Adam ne Hawa kwan ma wɔwoo mma. Ɛno maa Adam ne Hawa asefo nyaa hokwan a wɔde bɛkyerɛ nea wɔpɛ sɛ odi wɔn so. Nanso Yehowa bɔɔ asase sɛ nnipa a bɔne biara nni wɔn ho nhyɛ so mã. Enti Ɔbonsam twe ne mu tann a, nea Yehowa aka no bɛba mu.—Genesis 1:28; Yesaia 55:10, 11.\n13 Bere a Satan sɔre tiaa Yehowa no, na abɔfo mpempem huhaa ani tua nea na ɛrekɔ so no. (Hiob 38:7; Daniel 7:10) Enti Yehowa maa Satan bere sɛ onni wiase so na yɛnhwɛ nea ebesi. Afei nso, Onyankopɔn gyaee nnipa sɛ Satan nkyerɛ wɔn kwan mma wɔnhyehyɛ wɔn aban nhwɛ sɛ ɛbɛkɔ yiye ama wɔn anaa.\n14. Wohwɛ sɛnea nneɛma akɔ so fi Adam bere so abesi nnɛ a, dɛn na ada adi?\n14 Mfe mpempem pii ni, nnipa ayɛ ara sɛ wobedi wɔn ho so, nanso wɔtare a na awae. Biribiara kyerɛ sɛ Satan yɛ ɔtorofo. Anokwa, sɛ Onyankopɔn nsa nnim a, nnipa ntumi nyɛ hwee. Odiyifo Yeremia kae a ɔmmoa sɛ: “O Yehowa, minim sɛ ɔdesani kwan nni ne nsam. Enni onipa nsam, sɛnea ɔnam a obetutu n’anammɔn.”—Yeremia 10:23.\n15, 16. (a) Adɛn nti na Yehowa ama amanehunu akɔ so bere tenten saa? (b) Ɔhaw a Satan akɔfa aba wiase no, adɛn nti na Yehowa nyɛɛ ho biribi?\n15 Adɛn nti na Yehowa ama amanehunu atena hɔ akyɛ saa? Adɛn nti na nneɛma bɔne a ɛrekɔ so no, onsiw ano? Ná Onyankopɔn pɛ sɛ yehu sɛ Satan tumidi ntumi mmoa yɛn, nanso na ɛnyɛ da koro asɛm. Nnipa asɔ tumidi ahorow nyinaa bi ahwɛ, nanso ankosi hwee. Ɛwom, ɛba nyansahu ne mfiridwuma a, nnipa anya nkɔanim paa, nanso nnɛ koraa na ntɛnkyea, ohia, nsɛmmɔnedi, ne akokoakoko abu so. Enti sɛ Onyankopɔn nsa nnim a, yɛrentumi nni yɛn ho so mma ɛnyɛ yiye.\n16 Ɛnde adɛn nti na amanehunu a Satan asoa agu nnipa so no, Yehowa nyɛɛ ho hwee? Nea ɛte ne sɛ ɔde ne nsa ka pɛ, ɛbɛyɛ sɛ nea ɔreboa Satan ama ne tumidi agyina, nanso Onyankopɔn renyɛ saa da. Afei nso, sɛ Onyankopɔn de ne ho gye mu ma nneɛma yɛ yiye a, ɛbɛma nnipa anya adwene sɛ wɔn ankasa atumi adi wɔn haw so. Nanso na ɛnte saa. Yehowa deɛ, yenim sɛ onni atoro, enti ɔremmoa biribi a ɛte saa.—Hebrifo 6:18.\n17, 18. Nneɛma a Satan asɛe no no, dɛn na Yehowa bɛyɛ wɔ ho?\n17 Ɔhaw ne abɛbrɛsɛ a Satan ne nnipa atuatew akɔfa aba no, Yehowa betumi asiesie anaa? Obetumi paa, efisɛ Onyankopɔn deɛ, biribiara nso no yɛ. Nanso asɛm a Satan akɔfa aba no, Yehowa na onim bere a emu nokware nyinaa bɛda adi. Sɛ asɛm no nyinaa si a, Yehowa bɛma asase no adan Paradise sɛnea na wabɔ ne tirim sɛ ɔbɛyɛ no. Afei nso, wɔn a wɔwɔ “nkae ada” mu nyinaa bɛsɔre afi awufo mu. (Yohane 5:28, 29) Obiara renyare na obiara nso nwu. Yehowa bɛma Yesu asɛe “Ɔbonsam nnwuma” nyinaa. Biribiara a Satan asɛe no no, Yesu bɛyɛ no yiye. (1 Yohane 3:8) Yɛda Yehowa ase sɛ wanya yɛn ho abotare, efisɛ ama yɛanya kwan resua ne ho ade na yɛakyerɛ sɛ yegye no tom sɛ yɛn Hene. (Kenkan 2 Petro 3:9, 10.) Sɛ yɛrehu amane mpo a, Onyankopɔn boa yɛn ma yegyina ano.—Yohane 4:23; kenkan 1 Korintofo 10:13.\n18 Yehowa nhyɛ obiara sɛ onnye no ntom sɛ ne Hene. Ɔde obiara pɛ ama no. Wei yɛ akyɛde a ɛso bi nni. Ma yɛnhwɛ nea wubetumi de saa akyɛde no ayɛ.\n19. Akyɛde kɛse bɛn na Yehowa de adom yɛn? Adɛn nti na ɛsɛ sɛ yɛkyerɛ ho anisɔ?\n19 Yɛn pɛ a Yehowa de ama yɛn nti, nsonsonoe kɛse da yɛne mmoa ntam. Mmoa nnwen, atenka na wɔde yɛ biribiara. Nanso nnipa de yetumi yɛ nea yɛpɛ, enti yɛbɛsom Yehowa oo, yɛrensom no oo, ɛwɔ yɛn nsam. (Mmebusɛm 30:24) Yɛnte sɛ afiri, enti nea yɛpɛ sɛ yɛyɛ yɛn ho biara no, yetumi yɛ. Yetumi bɔ yɛn bra sɛnea yɛpɛ, na yɛfa nnamfo nso a yɛpɛ. Yehowa pɛ sɛ yɛn ani gye.\n20, 21. Dɛn na wubetumi de wo pɛ ayɛ nnɛ?\n20 Yehowa pɛ sɛ yɛdɔ no. (Mateo 22:37, 38) Ayɛ sɛ agya bi ne ne ba; sɛ abofra no ara yɛ biribi de kyerɛ sɛ ɔdɔ ne papa a, ɛyɛ papa no fɛ. Saa ara na Yehowa te, ɔmpɛ sɛ ɔhyɛ yɛn ma yɛdɔ no. Sɛ yɛbɛsom no oo, yɛrensom no oo, ogya ma yɛn. Satan ne Adam ne Hawa deɛ, wosii gyinae sɛ wɔrensom Yehowa. Wo nso ɛ, akyɛde kɛse a wowɔ no, wode bɛyɛ dɛn?\n21 Yehowa de wo pɛ ama wo, enti fa som no. Nnipa mpempem pii apo Satan, na wɔreyɛ nea Onyankopɔn pɛ. (Mmebusɛm 27:11) Yɛahu sɛ Onyankopɔn wiase foforo no ba a, obeyi amanehunu nyinaa afi hɔ. Dɛn na wubetumi ayɛ seesei na ama woanya kwan akɔ mu bi? Ti a edi hɔ no bɛma yɛn ho mmuae.\nNOKWASƐM 1: AMANEHUNU BIARA NNI HƆ A EFI YEHOWA\n“Ɛmpare nokware Nyankopɔn sɛ ɔbɛyɛ bɔne, ne ade nyinaa so Tumfoɔ sɛ ɔbɛyɛ nea ɛnteɛ!”—Hiob 34:10\nAdɛn nti na amanehunu adɔɔso wɔ wiase saa?\nSatan Ɔbonsam na odi wiase so.\nOnipa di ne yɔnko nipa bɔne.\nƐtɔ da a, nea ɛma nnipa hu amane ne sɛ akwanhyia to wɔn bere a wɔn ani nna.\nYehowa dɔ nnipa paa, enti ɔmpɛ sɛ wobehu amane.\nNOKWASƐM 2: SATAN KASA TIAA ƆKWAN A YEHOWA FA SO DI NNIPA SO\n“Onyankopɔn nim sɛ . . . mo ani bebue na moayɛ sɛ Onyankopɔn ahu papa ne bɔne.”—Genesis 3:5\nAsɛm a Satan kɔfa bae no, adɛn nti na Yehowa ammu n’ani angu so?\nSatan kae sɛ Onyankopɔn nni nnipa so yiye. Satan pɛ sɛ yenya adwene sɛ enhia sɛ obi kyerɛ yɛn nea yɛnyɛ; yɛn ankasa betumi asisi wɔn gyinae.\nBere a Satan sɔre tiaa Yehowa no, na abɔfo mpempem huhaa ani tua nea ɛrekɔ so no.\nNOKWASƐM 3: SATAN NSA ASI FAM\n“Enni onipa nsam, sɛnea ɔnam a obetutu n’anammɔn.”—Yeremia 10:23\nAdɛn nti na nnipa ahu amane akyɛ saa?\nNnipa asɔ tumidi ahorow nyinaa bi ahwɛ, nanso Onyankopɔn nsa nnim enti, ankosi hwee.\nYɛda Yehowa ase sɛ wanya yɛn ho abotare efisɛ ama yɛanya kwan resua ne ho ade, na yɛakyerɛ sɛ yegye no tom sɛ yɛn Hene.\nYehowa bɛma Yesu asiesie nneɛma a Satan asɛe no no nyinaa.\nNOKWASƐM 4: YEHOWA DE WO PƐ AMA WO—FA SOM NO\n“Me ba, yɛ onyansafo, . . . na manya asɛm abua nea otwa me mpoa.”—Mmebusɛm 27:11\nAdɛn nti na Yehowa nhyɛ yɛn sɛ yɛnsom no?\nMmoa nnwen, atenka na wɔde yɛ biribiara. Nnipa deɛ, Yehowa de yɛn pɛ ama yɛn. Yɛbɛsom no oo, yɛrensom no oo, ogyaw ma yɛn.\nYehowa pɛ sɛ yefi yɛn komam som no.


1 Beresosɛm 26 AKCB - Matteus 26 LB\nApon Ano Ahwɛfo Nnwuma\n1Eyinom ne apon ano ahwɛfo no akuwakuw:\nKorafo mu no,\nyɛwɔ Kore babarima Meselemia a ofi Asaf abusua mu. 2Meselemia mmabarima yɛ:\nSakaria a ɔyɛ abakan, Yediael a ɔto so abien,\nSebadia a ɔto so abiɛsa, Yatniel a ɔto so anan.\n3Elam a ɔto so anum, Yehohanan a ɔto so asia,\nEliehoenai a ɔto so ason.\n4Na Obed-Edom mmabarima nso a wɔyɛ apon ano ahwɛfo yɛ:\nSemaia a ɔyɛ abakan, Yehosabad a ɔto so abien,\nYoa a ɔto so abiɛsa, Sakar a ɔto so anan,\nNetanel a ɔto so anum, 5Amiel a ɔto so asia,\nIsakar a ɔto so ason, ne Peuletai a ɔto so awotwe.\nOnyankopɔn hyiraa Obed-Edom bebree.\n6Na Obed-Edom babarima Semaia wɔ mmabarima a wotumi ade yɛ yiye nti, wonyaa dibea a ekura tumi wɔ abusua no mu. 7Na wɔn din ne:\nOtni, Refael, Obed ne Elsabad;\nna wɔn abusuafo Elihu ne Semaia nso yɛ mmɔdemmɔfo.\n8Obed-Edom asefo yi nyinaa a wɔn mmabarima ne wɔn nenanom a na wɔn nyinaa dodow yɛ aduosia abien (62) no yɛ nnipa a na wɔbɔ wɔn ho mmɔden yiye na wɔn nnwuma fata wɔn.\n9Saa ara nso na na Meselemia mmabarima dunwɔtwe (18) no ne wɔn abusuafo nso bɔ wɔn ho mmɔden yiye.\n10Hosa a ofi Merari abusua mu mma ne: Simri na odi kan (na ɔnyɛ abakan de, nanso nʼagya paw no sɛ ntuanoni wɔ ne mmabarima mu).\n11Na ne mmabarima no bi ne:\nHilkia a na ɔto so abien. Tebalia na ɔto so abiɛsa\nna Sakaria to so anan.\nNa Hosa mmabarima ne nʼabusuafo a wɔsom sɛ apon ano ahwɛfo no nyinaa dodow yɛ dumiɛnsa (13).\n12Saa apon ano hwɛfo akuw yi nam wɔn mmusua ntuanofo so som wɔ Awurade fi, sɛnea wɔn abusuafo yɛe no. 13Wɔnam ntontobɔ kronkron so, de ɔwɛn adwuma wɔ apon ahorow ano hyɛɛ mmusua no nsa a wɔnhwɛ mfirihyia a obi adi, anaa ntetewee a wanya so.\n14Wɔde apuei pon ho dwumadi no hyɛɛ Meslemia ne ne kuw nsa.\nAtifi pon ho dwumadi nso, wɔde hyɛɛ ne babarima onyansafo Sakaria nsa.\n15Anafo pon26.15 Anafo pon. Dawid ne Salomo ahemfi no na ɛwɔ asɔredan no anafo fam. Saa anafo pon no mu na na ɔhene no fa. Saa ɔpon yi anohwɛ dwumadi no yɛ anuonyamhyɛ ma Obed Edom. (26.4-6; Hes 46.1-10) no, wɔde hyɛɛ Obed-Edom nsa, na wɔmaa ne mmabarima no hwɛɛ adekoradan no so.\n16Wɔmaa Supim ne Hosa hwɛɛ atɔe pon no ne ɔkwan a ɛkɔ asɔredan no mu no so.\nWɔkyekyɛɛ ɔwɛn nnwuma no pɛpɛɛpɛ maa wɔn.\n17Da biara, na wɔma Lewifo baasia kɔ apuei pon no ho,\nna wɔma baanan kɔ atifi pon no ho,\nna baanan nso akɔ anafo pon no ho,\nna baanu baanu akokɔ adekoradan ahorow no mu biara ho.\n18Da biara, na wɔma baasia kɔ atɔe pon no ho. Baanan kɔ ɔkwan a ɛkɔ asɔredan no mu no so, na baanu nso akɔ adiwo hɔ.\n19Eyinom ne apon ano ahwɛfo a wofi Kora ne Merari mmusua mu no nkyekyɛmu.\nFotosanfo Ne Adwumayɛfo Nkae\n20Lewifo a wɔaka a na Ahiya da wɔn ano no na na wɔhwɛ Onyankopɔn fi sikakorabea ne adekoradan so.\n21Libni fi a na ɛwɔ Gerson abusua mu no, na Yehieli na na otua wɔn ano. 22Yehieli mmabarima Setam ne ne nuabarima Yoel na na wɔhwɛ Awurade fi sikakorabea so.\n23Eyinom ne ntuanofo a wɔyɛ Amram, Yishar, Hebron ne Usiel asefo.\n24Amram abusua mu, Sebuel yɛ Mose babarima Gersom aseni. Ɔno na na ɔyɛ ɔpanyin a ɔhwɛ sikakorabea no so. 25Wɔn a wɔnam Elieser so yɛ nʼabusuafo ne Rehabia, Yesaia, Yoram, Sikri ne Selomot.\n26Selomot ne nʼabusuafo na na wɔhwɛ sikakorabea a na wɔkora agyapade a wɔde ama Awurade no so. Agyapade no bi ne nea Dawid ne mmusua ntuanofo ne asahene ne asraafo mpanyimfo de maa Awurade no. 27Na saa mmarima yi de wɔn asade a wonyaa wɔ akodi mu no bi bae sɛ wɔmfa nsiesie Awurade fi. 28Afei, na Selomot ne nʼabusuafo na wɔhwɛ nneɛma a Samuel a ɔyɛ odiyifo, Kis babarima Saulo, Ner babarima Abner ne Seruia babarima Yoab de maa Awurade no so. Nneɛma nkae a wɔde maa Awurade no nyinaa, na ɛhyɛ wɔn nsa.\n29Yishar abusua mu na Kenania fi.\nƆne ne mmabarima na woyii wɔn sɛ ɔman sohwɛfo ne atemmufo wɔ Israelman mu nyinaa.\n30Hebron abusua mu na Hasabia fi. Ɔne nʼabusuafo a wɔyɛ mmɔdemmɔfo a wɔn dodow yɛ apem ahanson na wɔma wɔhwɛɛ Israel nsase a ɛdeda Asubɔnten Yordan atɔe fam no so. Nsɛm a ɛfa Awurade ho, ne ɔhene a ɔwɔ mpasua no so som ho nyinaa yɛ wɔn asɛde. 31Bio, Hebron abusua mu na Yeria fi. Sɛnea awo ntoatoaso nkrataa kyerɛ no, ɔno na na ɔyɛ Hebronfo no ntuanoni.\n(Dawid dii hene no, ne mfe aduanan so, wɔhwehwɛɛ nkrataa mu na wohuu mmarima a wɔbɔ wɔn ho mmɔden wɔ Hebron abusua no mu din wɔ kurow Yaser a ɛwɔ Gilead mu. 32Na mmarima a wɔbɔ wɔn ho mmɔden mpem abien ne ahanson na na wɔwɔ Yeria abusua mu. Ɔhene Dawid ma wɔkɔɔ Asubɔnten Yordan apuei fam, maa wɔkɔhwɛɛ Ruben ne Gad mmusuakuw ne Manase abusuakuw fa no so. Nsɛm a ɛfa Onyankopɔn ho, ne ɔhene som ho nyinaa yɛ wɔn asɛde.)\nAKCB : 1 Beresosɛm 26


Josue 3 APSD-CEB – Yosua 3 AKCB | Biblica\nJosue 3 APSD-CEB – Yosua 3 AKCB\nIsraelfo Twa Asubɔnten Yordan\n1Ade kyee anɔpahema no, Yosua ne Israelfo no nyinaa tu fii Sitim koduu Asubɔnten Yordan nsunoa, baabi a wɔtenaa nna kakra ansa na wɔretwa. 2Nnansa akyi no, Israelfo ntuanofo no faa atenae hɔ nyinaa 3maa nnipa no akwankyerɛ sɛ, “Sɛ muhu sɛ Lewifo asɔfo no so Awurade, mo Nyankopɔn Apam Adaka no a, munni wɔn akyi. 4Esiane sɛ momfaa ha da no nti, wɔbɛkyerɛ mo kwan. Momma ɔkwansin fa nna mo ne wɔn ntam, na moammɛn Apam Adaka no. Monhwɛ na moammɛn ho.”\n5Yosua ka kyerɛɛ nkurɔfo no se, “Munnwira mo ho, efisɛ, ɔkyena Awurade bɛyɛ anwonwade wɔ mo mu.”\n6Anɔpa no, Yosua ka kyerɛɛ asɔfo no se, “Mompagyaw Apam Adaka no na momfa nni nnipa no anim ntwa asubɔnten no.” Ɛno nti wosii mu.\n7Awurade ka kyerɛɛ Yosua se, “Nnɛ, mefi ase ayɛ wo ɔkɛse wɔ Israelfo no nyinaa ani so. Na ɛbɛma wɔahu sɛ, meka wo ho sɛnea na meka Mose ho no. 8Fa saa akwankyerɛ yi ma asɔfo a wɔso Apam Adaka no: ‘Sɛ mudu Asubɔnten Yordan nsunoa hɔ a, monnantew nkɔ nsu no mu kakra na munnyina.’ ”\n9Na Yosua ka kyerɛɛ Israelfo no se, “Mommra mmetie asɛm a Awurade, mo Nyankopɔn aka. 10Nnɛ mubehu sɛ Onyankopɔn teasefo no ka mo ho. Ampa ara ɔbɛpam Kanaanfo, Hetifo, Hewifo, Perisifo, Girgasifo, Amorifo ne Yebusifo. 11Munnwen ho! Apam Adaka a ɛyɛ Awurade a asase nyinaa yɛ ne de no bedi mo anim de mo atwa Asubɔnten Yordan. 12Afei, munyiyi nnipa dumien a ɔbaako biara fi mmusuakuw dumien no mu. 13Asɔfo no bɛsoa Awurade a ɔyɛ asase nyinaa wura no Adaka no. Sɛ wɔn nan nya si asu no mu ara pɛ, nsu no betwa afi atifi ama ano aboa wɔ hɔ.”\n14Bere a nnipa no sɔree sɛ wɔrekotwa Yordan no, asɔfo a na wɔso Apam Adaka no dii wɔn anim. 15Na ɛyɛ otwabere mu nti na Yordan no ayiri aba nsunoa. Nanso, asɔfo a wɔso Adaka no anan sii nsu no ano pɛ, 16nsu no ano fitii ase boaa wɔ nʼatifi fam, baabi a wɔfrɛ hɔ Adam a ɛbɛn Saretan. Na nsu a ɛwɔ anafo no nso sen koguu Nkyene Po no mu kosii sɛ asu no subon no yowee. Enti, nnipa no nyinaa twaa wɔ beae bi a ɛbɛn Yeriko kuropɔn no. 17Saa bere no mu, asɔfo a wɔso Awurade Apam Adaka no gyinaa asase kesee so wɔ subon no mfimfini maa nnipa no nyinaa twaa mu. Wɔtwɛn wɔ hɔ kosii sɛ obiara faa asase kesee so twaa Yordan.\nAKCB : Yosua 3